title: Henrik VII Luxemburgilainen

text: Henrik VII Luxemburgilainen (noin 1275–1313) oli Pyhän saksalais-roomalaisen keisarikunnan keisari. Hänestä tuli Saksan kuningas vuonna 1308 ja paavi Klemens V kruunasi hänet keisariksi vuonna 1312. Hän hallitsi kuolemaansa asti.


title: Henrik VII Luxemburgilainen

text: Henrik pyrki palauttamaan keisarikuntansa loistokkuuden valtaamalla hajaantuneen Italian. Dante tuki ajatusta ja muun muassa mainitsi hänet "Jumalaisen näytelmän" "Paratiisi"-osassa. Henrik aloitti retken Italiaan ja kävi sotaa muun muassa Napolia vastaan. Retken aikana hänet kruunattiin keisariksi ja Italian kuninkaaksi. Valloitus jäi kuitenkin kesken ja yhdistetyt alueet hajosivat hänen kuolemansa jälkeen.


title: Henrik VII Luxemburgilainen

text: Henrik avioitui Margaret Brabantilaisen kanssa. Heidän vanhin poikansa Juhana Luxemburgilainen nai Böömin kuninkaan tyttären ja hänestä tuli Böömin kuningas. Henrikin tyttäristä kaksi avioitui ulkomaalaisten kuninkaiden kanssa, Marie Ranskan ja Beatrix Unkarin kuninkaan kanssa.


title: Yvonne Hak

text: Yvonne Hak (s. 30. kesäkuuta 1986 Alkmaar, Alankomaat) on alankomaalainen juoksija, joka on erikoistunut 800 metrille.


title: Yvonne Hak

text: Barcelonan EM-kilpailuissa 2010 Hak sijoittui 800 metrillä alun perin toiseksi ennätysajallaan 1.58,85, mutta hän nousi vuosi 2017 kilpailun voittajaksi kun kilpailun alun perin voittanut Marija Savinova hylättiin dopingin vuoksi.


title: Ruostelaulutyranni

text: Ruostelaulutyranni ("Laniocera rufescens") on tityrojen heimoon kuuluva varpuslintu.


title: Ruostelaulutyranni

text: Ruostelaulutyrannia tavataan Meksikon eteläosista Kolumbiaan ja Ecuadoriin. Sen kannaksi arvioidaan 20 000–49 999 yksilöä. Laji on luokiteltu elinvoimaiseksi.


title: Tuhkalaulutyranni

text: Tuhkalaulutyranni ("Laniocera hypopyrra") on tityrojen heimoon kuuluva varpuslintu.


title: Tuhkalaulutyranni

text: Tuhkalaulutyrannia tavataan Boliviassa, Brasiliassa, Kolumbiassa, Ecuadorissa, Ranskan Guianassa, Guyanassa, Perussa, Surinamessa ja Venezuelassa. Lajia on kuvattu harvinaiseksi ja laikuttaisesti esiintyväksi, ja sen kannankehitys on laskeva. Sen ei kuitenkaan uskota olevan vaarassa, ja se on luokiteltu elinvoimaiseksi.


title: Neuruppin

text: Neuruppin on kaupunki Brandenburgin osavaltiossa, Saksassa. Se on Ostprignitz-Ruppinin piirikunnan pääkaupunki. Kaupungin asukasluku on 30 162 (2012).


title: Michael Kostka

text: Michael ”Mike” Kostka (s. 28. marraskuuta 1985) on kanadalainen jääkiekkoilija, pelipaikaltaan puolustaja. Hän edustaa NHL-seura Ottawa Senatorsia. Ensimmäiset NHL-ottelunsa hän pelasi Toronto Maple Leafsissa kaudella 2012–2013 ja on sen jälkeen edustanut Chicago Blackhawksia, Tampa Bay Lightningia ja New York Rangersia. Hän nousi NHL:ään ilman varausta yliopistosarjan ja AHL:n kautta. Norfolk Admiralsissa Kostka oli voittamassa AHL:n mestaruutta Calder Cupia 2012.


title: Bad Belzig

text: Bad Belzig on kaupunki Brandenburgin osavaltiossa, Saksassa. Se on Potsdam-Mittelmarkin piirikunnan pääkaupunki. Kaupungin asukasluku on 11 119 (2012).


title: Perleberg

text: Perleberg on kaupunki Brandenburgin osavaltiossa, Saksassa. Se on Prignitzin piirikunnan pääkaupunki. Kaupungin asukasluku on 12 059 (2012).


title: Forst (Lausitz)

text: Forst (Lausitz) on kaupunki Brandenburgin osavaltiossa, Saksassa. Se on Spree-Neißen piirikunnan pääkaupunki. Kaupungin asukasluku on 19 312 (2012).


title: Iivo Ahava

text: Iivo Ahava (synt. Afanasjev, 19. helmikuuta 1896 Uhtua – 16. huhtikuuta 1919 Papinkoski) oli vienankarjalainen upseeri, joka Suomen sisällissodan aikana johti heimosotureita vastaan taistellutta punaisten pohjoista retkikuntaa. Myöhemmin hän oli mukana perustamassa brittien alaisuudessa toiminutta Muurmannin legioonaa ja ehti vielä ennen epäselvissä olosuhteissa tapahtunutta kuolemaansa vaikuttamaan karjalaisten nationalisten muodostamassa Karjalan rykmentissä. Ahavaa on myös kutsuttu ”punaiseksi heimosoturiksi”, sillä hänen tärkein aatteensa oli karjalainen kansallisuusaate. Varsinaisista heimosotureista poiketen Ahava kuitenkin kannatti itsenäistä Itä-Karjalaa ja vastusti alueen liittämistä Suomeen.


title: Iivo Ahava

text: Ahava syntyi viisilapsisen perheen esikoiseksi Vienan Karjalan Uhtualla, jossa hänen isänsä Paavo Afanasjev toimi kauppiaana. Perhe muutti pian Kuusamoon, jossa Iiro kävi kansakoulun. Myöhemmin Ahava suoritti kauppakoulun Oulussa ja opiskeli sen jälkeen Helsingin kauppaoppilaitoksessa. Toisen tiedon mukaan hänet olisi erotettu Rovaniemen yhteiskoulusta vuoden 1916 alussa. Karjalaisen kansallisuusaatteen hän omaksui isältään, joka oli muun muassa Vienankarjalaisten liiton ja Karjalan Sivistysseuran perustajia.


title: Iivo Ahava

text: Vuonna 1916 Ahava liittyi Venäjän keisarilliseen armeijaan, jonka riveissä hän osallistui ensimmäisen maailmansodan aikana itärintaman taisteluihin Galitsiassa. Ahava yleni kersantiksi ja hänet palkittiin myös kahdella Pyhän Yrjön ristillä. Vuoden 1917 helmikuun vallankumouksen jälkeen Ahava palveli vielä Ouluun sijoitetussa Venäjän armeijan yksikössä.


title: Iivo Ahava

text: Suomen sisällissodan sytyttyä 27. tammikuuta 1918, Vienan Karjalan Kantalahdessa perustettiin 3. helmikuuta Ahavan aloitteesta punakaartin osasto, joka koottiin paikallisista asukkaista ja alueen suomalaisista metsätyöläisistä. Pohjoisen retkikunnan nimellä tunnettu osasto koostui noin tuhannesta miehestä. Maalis–huhtikuun aikana se kävi Venäjän puolella useita taisteluita valkoisten lähettämää Vienan retkikuntaa vastaan, jonka tarkoituksena oli miehittää Vienan pohjoisosa. Ahavan johtama punakaarti onnistui estämään valkoisten aikeet, mutta myöskään sen oma suunnitelma iskusta Pohjois-Suomen valkoisten selustaan ei onnistunut. Ahavan asema punakaartin rintamakomentajana oli hankala, koska hänen isänsä liikkui valkoisten asioissa eri puolilla Karjalaa. Lisäksi Ahavan nuorempi veli Paavo oli Vienan retkikunnan komentajiin lukeutuneen jääkärikapteeni K. M. Walleniuksen joukoissa tiedustelijana ja sisar Veera esikunnassa lääkintätehtävissä.


title: Iivo Ahava

text: Kesällä 1918 ensimmäisen maailmansodan länsiliittoutuneet aloittivat Pohjois-Venäjän interventioksi kutsutun sotilasoperaationsa, jolloin Ahavan ja Aleksi Tuorilan komentama pohjoinen retkikunta jäi niiden miehittämän alueen selustaan. Osaston mukaan oli tuolloin liittynyt myös tuhatkunta Muurmannin radan suomalaistyöläistä. Tilanne ratkaistiin muodostamalla brittien alainen Muurmannin legioona, jonka perustamisesta käydyissä neuvotteluissa Ahava ja Tuorila olivat mukana punakaartin edustajina. Kun Ahava huomasi, ettei legioona kuitenkaan edistänyt karjalaisten asiaa hänen haluamallaan tavalla, siirtyi Ahava tammikuussa 1919 Vienan Kemiin sijoitetun Karjalan rykmentin esikuntaan. Se oli Muurmannin legioonan tavoin brittien kokoama joukko-osasto, mutta koostui pääosin Venäjän sisällissodan valkoisten kannattajista. Ahava pyrki kuitenkin edelleen säilyttämään hyvät suhteet myös punaisiin.


title: Iivo Ahava

text: Talven 1919 aikana Ahava oli mukana karjalaisten nationalistien toiminnassa, joka oli syntynyt vastavoimaksi aikeille liittää Itä-Karjala Suomeen. 17.–18. helmikuuta hän osallistui Vienan Kemissä järjestettyyn Karjalan kansalliskomitean kokoukseen, jossa Ahavan poliittisena neuvonantajana toimi Oskari Tokoi. Sihteeriksi valitun Ahavan lukemassa alustuksessa ehdotettiin, että itä-Karjala julistettaisiin itsenäiseksi valtioksi. Länsiliittoutuneet ja Venäjän valkoiset suhtautuivat kuitenkin ajatukseen yksiselitteisen kielteisesti, minkä vuoksi Ahava pidätettiin maaliskuun alussa, kun Karjalan rykmentissä ilmeni epäilyjä jonkinlaisesta kapinahankkeesta.


title: Iivo Ahava

text: Kuukautta myöhemmin Muurmannin legioonassa paljastui kapinahanke, jonka aikomuksena oli legioonalaisille myötämielisten karjalaisten avustuksella marssia puna-armeijan hallussaan pitämälle alueelle. Hankkeen suunnittelijoina olivat Ahavan lisäksi Verner Lehtimäki ja K. O. Iivonen. Ahava pidätettiin uudelleen 6. huhtikuuta, mutta häntä ei kuitenkaan tuomittu kenttäoikeudessa, vaan määrättiin siirtymään rintamalinjan yli bolševikkien puolelle. Kymmenen päivää myöhemmin Ahava vietiin junalla Papinkosken kunnassa sijaitsevalle Urosjärven asemalle, josta luutnantti Robinson saattoi hänet liittoutuneiden ulommaisten asemien eteen. Ahava ei kuitenkaan koskaan päässyt rintamalinjan toiselle puolelle, vaan 24. huhtikuuta puna-armeija ilmoitti löytäneensa hänet ammuttuna linjojen väliseltä ei-kenenkään maalta. "Wapaus"-lehden mukaan Ahavan ruumis oli pahoin runneltu ja paikalta väitettiin löytyneen myös merkkejä, joiden mukaan hän olisi puolustautunut surmaajiaan vastaan. Liittoutuneet eivät tiettävästi milloinkaan tutkineet surmatyötä, mutta sen tekijöinä on pidetty brittien riveissä taistelleita serbialaisia. Kirjailija O. V. Itkonen puolestaan kertoi myöhemmin Murmanskissa kuulleensa surmaajan olleen Venäjän valkoisen armeijan sotilasosasto.


title: Raimonds Vilkoits

text: Raimonds Vilkoits (s. 4. lokakuuta 1990 Riika, Latvian SNT, Neuvostoliitto) on latvialainen jääkiekkoilija, joka pelaa Kazakstanin mestaruussarjaa Beibarys Atıraw'ssa. Isokokoinen Vilkoits on pelipaikaltaan keskushyökkääjä.


title: Raimonds Vilkoits

text: Vilkoits pelasi ensimmäiset miesten pelinsä 17-vuotiaana SK Riiassa kaudella 2007–2008 Latvian toiseksi korkeimmalla sarjatasolla. Kaudella 2008–2009 hän Valko-Venäjän pääsarjaa Ekstraligaa HK Riika 2000:n joukkueessa. Kaudella 2009–2010 Vilkoits pelasi samaa sarjaa Dinamo-Juniors Riian riveissä.


title: Raimonds Vilkoits

text: Kesäkuussa 2010 Vilkoits siirtyi elokuun loppuun asti kestäneelle try-outille Ruotsin toiseksi korkeimmalla sarjatasolla HockeyAllsvenskanissa pelaavaan Mora IK:hon. Hänen koejaksonsa ei kuitenkaan johtanut sopimukseen, vaan Vilkoits siirtyi kaudeksi 2010–2011 HK Riian joukkueeseen, Venäjän nuorten sarjaan, MHL:ään. Hän nousi joukkueen kapteenistoon ja oli tehoilla 25+23=48 HK Riian paras maalintekijä ja kolmanneksi paras pistemies. Vilkoits pelasi kauden aikana MHL:n tähdistöottelussa. Hän pelasi samalla kaudella myös kolme KHL-ottelua Dinamo Riiassa.


title: Raimonds Vilkoits

text: Syyskuussa 2011 Vilkoits siirtyi jälleen try-outille Allsvenskaniin, tällä kertaa IF Troja-Ljungbyn joukkueeseen. Marraskuussa hän palasi kuitenkin HK Riikaan. Kauden 2011–2012 Vilkoits siirtyi pelaamaan Ekstraligaa latvialaiseen HK Liepājas Metalurgsiin. Elokuun 2012 ajan hän pelasi try-outilla Saksan DEL-liigan Hannover Scorpionsissa, jonne Vilkoits ei saanut sopimusta. Lokakuussa Vilkoits palasi taas Ekstraligaan ja siirtyi H’K Šah’tsjor Salihorskin riveihin. Hän pelasi joukkueessa vain viisi ottelua, kunnes Vilkoits siirtyi joulukuussa Slovakian Extraligassa pelaavaan MHC Martiniin loppukauden 2012–2013 kattaneella sopimuksella.


title: Raimonds Vilkoits

text: Kaudeksi 2013–2014 Vilkoits siirtyi vuoden mittaisella sopimuksella Mestis-joukkue Jokipoikiin. Kaudella 2014–2015 hän jatkoi uraansa Kazakstanin mestaruussarjan Beibarys Atıraw'ssa. Vilkoitsilla oli kevään 2015 pudotuspeleissä joukkueen paras teholukema (+4).


title: Raimonds Vilkoits

text: Vilkoits pelasi alle 20-vuotiaiden MM-kilpailuissa vuonna 2010, jolloin hän toimi Latvian varakapteenina. Joukkue putosi turnauksen päätteeksi kuitenkin seuraavaksi vuodeksi I-divisioonaan. Vilkoits pelasi myös alle 18-vuotiaiden I-divisioonan MM-kilpailuissa vuonna 2008, jolloin hän voitti B-lohkon hopeaa.


title: Raimonds Vilkoits

text: Latvian A-maajoukkueessa Vilkoits on pelannut kuusi ottelua ilman tehopisteitä.


title: Kozjatyn

text: Kozjatyn on kaupunki Vinnytsjan alueella Ukrainassa. Se on 150 km Kiovasta lounaaseen Baltiaan johtavan rautatien varrella. Alueen keskuskaupunki Vinnytsja on 70 km päässä. Kaupungissa on 24 461 asukasta. Kaupunki perustettiin 7. heinäkuuta 1874, kun Kiovan ja Baltian välinen rautatie syntyi. Kaupungissa on suuri rautatieasema ja rautatiellä on suuri merkitys kaupungin taloudelle nykyisin. Kozjatyn tunnetuin henkilö on kaupungissa vuonna 1965 syntynyt puuveistostaiteilija Serhiv Karpenko.


title: SV Babelsberg 03

text: Sportverein Babelsberg 03 e.V., joka yleisemmin tunnetaan nimellä SV Babelsberg 03, on saksalainen jalkapalloseura Potsdamin kaupungista. Seura perustettiin alun perin vuonna 1903 nimellä Sport-Club Jugendkraft 1903. Sotien ajan seura oli tauolla, mutta se perustettiin uudelleen vuonna 1948 nimellä SG Karl-Marx Babelsberg jatkamaan SpVgg Potsdam 03:n ennen sotia saavuttamaa asemaa.


title: SV Babelsberg 03

text: Nykyisin seuran edustusjoukkue pelaa 3. Ligassa, mutta korkeimmillaan seura on ollut 2. Bundesliigassa kausien 2001-2004 ajan.


title: FS Surcouf (1929)

text: Surcouf oli Ranskan laivaston sukellusvene toisessa maailmansodassa. Se oli aikansa suurin sukellusvene, kunnes keisarillisen Japanin laivaston sukellusvene "I-400" laskettiin vesille 18. tammikuuta 1943.


title: FS Surcouf (1929)

text: Aluksen suunnitelmat vahvisti Ranskan laivastonsuunnitteluosaston () sukellusvenetoimiston () johtaja Léon Roquebert. Laivastoministeri Georges Leygues esitteli suunnitelman Q5 laivastoesikunnalle, joka hyväksyi suunnitelman 17. heinäkuuta 1926. Aluksen hankinta sisällytettiin vuoden 1926 laivasto-ohjelmaan ja se tilattiin 31. joulukuuta 1926 Cherbourgin telakalta. Se laskettiin vesille 18. lokakuuta 1929 ja alus otettiin palvelukseen toukokuussa 1934.


title: FS Surcouf (1929)

text: Alus oli Cherbourgissa, kun Saksa hyökkäsi Ranskaan toukokuussa 1940. Alus purjehti Brestiin ja myöhemmin pakeni edelleen Plymouthiin. Britit valtasivat aluksen Operaatio Catapultissa 3. heinäkuuta 1940. Valtauksen aikana kaksi Royal Navyn upseeria ja yksi merimies sekä ranskalainen mekaanikko Yves Daniel saivat surmansa miehistön noustua vastarintaan. Alus siirrettiin elokuussa 1940 Vapaan Ranskan laivastolle. Alus osallistui muun muassa St. Pierre-Miquelonin valtaukseen. Se upposi 18. helmikuuta 1942 ollessaan matkalla Panaman kanavan kautta Tahitille, kun amerikkalainen rahtialus "SS Thompson Lykes" törmäsi siihen pimeydessä. Aluksen uppoaminen vahvistettiin Lontoossa 18. huhtikuuta 1942.


title: Katkolaakasittiäinen

text: Katkolaakasittiäinen ("Onthophagus fracticornis") on eläinten lannalla elävä kovakuoriaislaji. Suomen lajiston uhanalaisarvioinnissa 2010 se on luokiteltu alueellisesti hävinneeksi (RE).


title: Katkolaakasittiäinen

text: Katkolaakasittiäisen pää, etuselkä ja raajat ovat mustat ja niissä on pronssinruskea tai kellertävä metallinkiilto. Koiraan päälaelta kasvaa pitkä, kärkeä kohti kapeneva ja kärkiosassaan eteenpäinkaartuva sarvi. Pään sivuilla silmän edessä on terävä kulma. Naaraan etuselän etureuna on tasainen ilman lähilajeille ominaista kyhmyä. Peitinsiipien tyven kilveke puuttuu. Peitinsiivet ovat punaruskeat ja niitä kirjovat epäsäännölliset mustat pilkut. Kuoriainen on muodoltaan pullea ja sen ruumis on noin 5,5–9,5 mm pikä.


title: Katkolaakasittiäinen

text: Lajin erottaminen typölaakasittiäisestä ("Onthophagus similis") vaatii huomattavan yksityiskohtaista tarkastelua.


title: Katkolaakasittiäinen

text: Lajin levinneisyys ulottuu Pohjois-Afrikasta Skandinavian eteläosiin ja idässä Keski-Aasiaan. Suomessa lajista on aikoinaan tehty harvakseltaan havaintoja ympäri maan eteläosia. Viimeisin havainto on kuitenkin vuodelta 1946 eikä lajin katsota enää esiintyvän Suomessa.


title: Katkolaakasittiäinen

text: Lähisukulaistensa tapaan myös katkolaakasittiäinen on elinympäristönsä suhteen suhteellisen vaatelias ja edellyttää lämmintä elinpaikka. Tyypillinen elinympäristö on laidunnettu rinne, jonka maaperä on hiekkapitoista. Ruotsin Öölannissa sitä tavataan myös alvareilla ja Gotlannissa jopa harvakasvuisissa metsiköissä. Aikuiset kuoriaiset elävät lantakasoissa ja kaivavat niiden alla olevaan maaperään käytäviä, jotka ne täyttävät lannalla ja munivat sinne. Laji suosii etenkin hevosen ja lehmän lantaa, mutta sitä on tavattu myös monien villieläinten jätöksiltä. Kuoriaiset talvehtivat aikuisina ja niitä voi tavata keväästä syksyyn, joskin yksilömäärä on ilmeisesti suurimmillaan elo-syyskuussa.


title: Katkolaakasittiäinen

text: Suomessa katkolaakasittiäinen on luokiteltu alueellisesti hävinneeksi, Ruotsissa se on silmälläpidettävä. Laidunnuksen väheneminen kuoriaisen elinpaikoilla voi aiheuttaa varjostavan kasvillisuuden muodostumisen ja sitä kautta avointa elinympäristöä vaativan lajin häviämisen.


title: Bruno Kölniläinen

text: Bruno Kölniläinen, myös Pyhä Bruno Kölniläinen (noin 1030 – 6.lokakuuta 1101) oli Kartusiaanien sääntökunnan perustaja ja katolisen kirkon pyhimys. Hän on Calabrian ja Saksan suojeluspyhimys. Hänet kuvataan usein pääkallon, ristin tai kirjan kanssa.


title: Bruno Kölniläinen

text: Bruno toimi opettajana Reimsissä, jossa hänen oppilaanaan oli muun muassa tuleva paavi Urbanus II, jonka neuvonantajana hän myöhemmin toimi. Oltuaan Reimsin hiippakunnan kanslerina hän perusti Kartusiaanien sääntökunnan. Hänelle myös tarjottiin Calabrian arkkipiispan paikkaa, mutta hän kieltäytyi.


title: Bruno Kölniläinen

text: Kuolemansa jälkeen hänet haudattiin pienen Santa Marian erakkomajan hautausmaalle, josta hänen luunsa löydettiin 1513. Häntä ei varsinaisesti kanonisoitu koskaan, mutta paavi Gregorius XV sisällytti hänet pyhimyskalenteriin vuonna 1623.


title: Emigrantti (maalaus)

text: Emigrantti on Helene Schjerfbeckin maalaus vuodelta 1918. Sen mallina on Villa Gyllenbergin taidemuseon pääopas Sue Cedercreutz-Suhosen selvityöstyön perusteella ollut venäläinen kreivitär Marina de Heyden eli Marina Tšitšagov. Teos oli esillä Schjerfbeckin 150-vuotisjuhlanäyttelyssä Ateneumissa 2012, mutta silloin ei ollut tiedossa, kuka teoksen mallina on ollut, ja myös vuodeksi oli merkitty väärä vuosi 1917.


title: Emigrantti (maalaus)

text: Marina de Heyden oli aikansa kohukaunotar, joka avioitui kreivi Arvid Manteuffelin kanssa, mutta oli jo siinä vaiheessa rakastunut Nikolai Sumarakov-Elstonin. Manteuffel surmasi Nikolain kaksintaistelussa. Sureva Marina oli jonkin aikaa toipumassa Suomessa Hyvinkäällä, kunnes lähti taas kiertämään Eurooppaa. Hän oli jälleen 1917–1918 Hyvinkäällä, ja silloin hän pyysi Schjerfbeckiä maalamaan hänestä muotokuvan. Hän ei kuitenkaan noutanut kuvaa, vaan se jäi Schjerfbeckille.


title: Emigrantti (maalaus)

text: Maalaus oli esillä 1920 Taidesalongin kevätnäyttelyssä nimellä "Emigrantti", mutta esimerkiksi Einar Reuterin teosluettelossa se on ajoitettu vuoteen 1917, ja lisäksi luettelossa on toinen maalaus, "Portträtt, Fru Marina Tschitsjakov" vuodelta 1918, jonka on aiemmin luultu olevan kadoksissa. Cedercreutz-Suhosen mukaan ne ovat kuitenkin sama maalaus.


title: Emigrantti (maalaus)

text: Muistelmissaan "Rubiinit ennustavat onnettomuutta" Marina de Heyden kertoo oleskelustaan Hyvinkäällä mutta ei mainitse Schjerfbeckiä.


title: Difenakumi

text: Difenakumi on erittäin myrkyllinen 4-hydroksikumariini K-vitamiinin antagonisti antikoagulanttina toimiva myrkky. Sitä käytetään hiirien ja rottien torjuntaan.


title: Difenakumi

text: Antikoagulanttina difenakumi aiheuttaa ulkoisia ja sisäisiä verenvuotoja, jotka ilmenevät aikaisintaan 12 - 24 tunnin kuluttua nauttimisesta. Vasta-aineena annetaan K -vitamiinia. Hoito voi kestää viikkoja.


title: Brasiliankirjokotinga

text: Brasiliankirjokotinga ("Iodopleura pipra") on tityrojen heimoon kuuluva varpuslintu.


title: Brasiliankirjokotinga

text: Brasiliankirjokotingaa tavataan Brasilian kaakkoisosissa, ja sen kannaksi arvioitiin vuonna 2014 alle 2 500 sukukypsää yksilöä. Laji on luokiteltu erittäin uhanalaiseksi, koska se on vähenemässä elinympäristöjen tuhoutumisen takia ja sen jokainen osapopulaatio on alle 250 sukukypsän yksilön kokoinen.


title: Brasiliankirjokotinga

text: Brasiliankirjokotinga elää rannikkoalueiden, alankojen ja esivuoristojen metsissä, ja voi tulla toimeen myös luonnontilattomissa metsissä.


title: Guayanankirjokotinga

text: Guayanankirjokotinga ("Iodopleura fusca") on tityrojen heimoon kuuluva varpuslintu.


title: Guayanankirjokotinga

text: Guayanankirjokotingaa tavataan Brasiliassa, Ranskan Guianassa, Guyanassa, Surinamessa ja Venezuelassa. Lajia on kuvattu harvinaiseksi ja laikuttaisesti esiintyväksi, ja sen kannankehitys on laskeva. Sen ei kuitenkaan uskota olevan vaarassa, ja laji on luokiteltu elinvoimaiseksi.


title: Kirjokotinga

text: Kirjokotinga ("Iodopleura isabellae") on tityrojen heimoon kuuluva varpuslintu.


title: Kirjokotinga

text: Kirjokotingaa tavataan Boliviassa, Brasiliassa, Kolumbiassa, Ecuadorissa, Perussa ja Venezuelassa. Lajia on kuvattu harvinaiseksi ja laikuttaisesti esiintyväksi, mutta sen kannankehitys on vakaa. Kirjokotingan ei uskota olevan vaarassa, ja se on luokiteltu elinvoimaiseksi.


title: SSV Jahn Regensburg

text: Sport- und Schwimmverein Jahn Regensburg e. V., joka yleisemmin tunnetaan nimellä SSV Jahn Regensburg, on saksalainen jalkapalloseura Regensburgin kaupungista. Seura perustettiin alun perin vuonna 1907 Turnerbund Regensburgin alaisuudessa.


title: SSV Jahn Regensburg

text: SSV Jahn Regensburg pelaa kaudella 2018–2019 Saksan toiseksi korkeimmalla sarjatasolla 2. Bundesliigassa. Se on pelannut tällä tasolla aiemmin kaudella 2003–2004 ja kaudella 2012–2013, ja vuonna 2017 se nousi uudelleen 2. Bundesliigaan.


title: Imru’l-Qais

text: Imru’l-Qais (useita kirjoitustapoja) (k. noin 540) oli esi-islamilainen arabiankielinen runoilija ja arabiankielisen runouden perustajia. Hän on tunnetuin kokoelmaan "Mu’allaqat" sisältyvistä runoilijoista.


title: Type 74 (panssarivaunu)

text: Type 74 (jap. 74式戦車, "nana-yon-shiki-sensha") on japanilainen taistelupanssarivaunu. Se on tarkoitettu Japanin itsepuolustusvoimien käyttöön. Vaunutyypin tuotanto alkoi pienimuotoisesti vuonna 1975, valmistajanaan Mitsubishi Heavy Industries. Tuotantosarjat muodostuivat pieniksi, mikä kasvatti vaunuyksilön kappalehintaa. Vaunualusta toimi myöhempänä myös Type 87:n runkona.


title: Type 74 (panssarivaunu)

text: Type 74:n panssarivaunuissa on NBC-suojaus, eli siinä on suojaus kemiallisia, biologisia ja ydinaseita vastaan, ja laser-etäisyysmittari ja tietokoneohjattu tulenosoitus. Vaunu on suunniteltu Japanin vuoristoisiin olosuhteisiin, ja siinä on hydropneumaattinen jousitusjärjestelmä, jonka tarkoitus on vakauttaa vaunua ammuntatilanteessa ja laajentaa korotuskulmia.


title: Type 74 (panssarivaunu)

text: Vaunun miehistömäärä on kolme, johtaja, ajaja sekä ampuja. Aseistukseen kuuluu pääaseenaan 105 mm kanuuna, 7,62 mm vaunukonekivääri, 12,7 mm ilmatorjuntakonekivääri ja 2x3 suojasavunheitintä. V-10 dieselmoottori antaa 720 hv tehon (536 kW).


title: Type 74 (panssarivaunu)

text: Vaunutyyppi on osittain poistettu vanhentuneena käytöstä, ja sen on korvannut Type 90.


title: Luckenwalde

text: Luckenwalde on kaupunki Brandenburgin osavaltiossa, Saksassa. Se on Teltow-Flämingin piirikunnan pääkaupunki. Kaupungin väkiluku on 20 154 (2012).


title: Hannaleena Hauru

text: Hannaleena Hauru (s. 10. huhtikuuta 1983 Hyvinkää) on suomalainen elokuvakäsikirjoittaja, elokuvaohjaaja ja tuottaja. Hänet töitään ovat pitkä elokuva Lauri Mäntyvaaran tuuheet ripset (2017), sekä lyhytelokuvat "Jos kaadun" (2007), "Älä kuiskaa ystävän suuhun" (2010) ja "Säälistäjät" (2014). Lyhytelokuva "Jos kaadun" on palkittu muun muassa Uppsalan lyhytelokuvajuhlien Grand Prix'llä 2008 ja Oberhausenin elokuvajuhlien Cinema Juryn palkinnolla 2008.


title: Hannaleena Hauru

text: Hannaleena Hauru on valmistunut taiteen maisteriksi Aalto-yliopiston Taideteollisen korkeakoulun elokuvataiteen laitokselta 2011, ja aikaisemmin medianomiksi Tampereen ammattikorkeakoulun Taiteen ja viestinnän osastolta, 2007. Hauru on International Random Film Festivalin ja Helsingin elokuva-akatemian perustajajäsen. Hauru on toiminut myös opettajana Tampereen ammattikorkeakoulussa.


title: Prenzlau

text: Prenzlau on kaupunki Brandenburgin osavaltiossa, Saksassa. Se on Uckermarkin piirikunnan pääkaupunki. Kaupungin asukasluku on 19 045 (2012).


title: Altmarkkreis Salzwedel

text: Altmarkkreis Salzwedel on piirikunta Saksi-Anhaltin osavaltiossa, Saksassa. Piirikunnan pinta-ala on noin 2 292 neliökilometriä ja asukasluku 87 624 (2012). Sen pääkaupunki on Salzwedel.


title: Altmarkkreis Salzwedel

text: Piirikunnan naapurit ovat pohjoisesta myötäpäivään lueteltuna Gifhornin, Uelzenin ja Lüchow-Dannenberg piirikunnat Ala-Saksin osavaltiossa, sekä Stendalin ja Ohrekreisin piirikunnat.


title: Salzwedel

text: Salzwedel on kaupunki Saksi-Anhaltin osavaltiossa, Saksassa. Se on Altmarkkreis Salzwedelin piirikunnan pääkaupunki. Kaupungin asukasluku on 24 588 (2012).


title: Asko Kekkonen

text: Asko Ilmari Kekkonen (19. lokakuuta 1941 Tampere – 18. helmikuuta 1996) oli suomalainen graafinen suunnittelija. Hän oli yksi palkituimmista mainonnan ja yritysgrafiikan tekijöistä Suomessa.


title: Asko Kekkonen

text: Kekkonen valmistui Mainosgraafikkojen koulusta 1964. Hän toimi Hankkijan somistamon päällikkönä 1962–1967, Yhdyspankin mainososaston suunnittelijana 1967–1971 ja mainostoimisto Valotornin art directorina, kunnes 1972 perusti oman Pähkinänsärkijät-mainostoimiston. Vuotta myöhemmin Pähkinänsärkijöistä tuli tuotantohyödykemainontaan erikoistunut Anderson & Lembke Oy, josta kehittyi 1980-luvun ylivoimaisesti palkituin suomalaistoimisto.


title: Asko Kekkonen

text: Vuonna 1984 Kekkonen oli mukana perustamassa Anderson & Lembken sisaryritykseksi yritysgrafiikkaan erikoistunutta muotoilutoimistoa Alform Oy:tä, jonka muina suunnittelijoina toimivat muun muassa Esa Ojala ja Marianne Olanterä. Kekkosen kuoleman 1996 jälkeen Alform liitettiin Markkinointi Viherjuureen 1997 ja yhdistettiin Viherjuuren Ilme -designtoimistoon 1998.


title: Asko Kekkonen

text: Asko Kekkonen tuli tunnetuksi töidensä poikkeuksellisen harkitusta viimeistelystä ja tyylikkyydestä. Toimittaja Sirkku Nyström muistelee blogissaan Asko Kekkosta:”Asko opetti minulle paljon visuaalisesta yksinkertaisuudesta. Hän oli myös niitä ihmisiä, jolla oli terve itsetunto ja joka tiesi oman osaamisensa arvon. Askon lempikäsitteitä oli ’visuaalinen roska’. Ymmärsin, että se oli kaikkea sitä, mikä oli turhaa. Oli turhaa koreilua, turhaa tilan täyttöä ja ennen kaikkea huonoa makua.”


title: Asko Kekkonen

text: Kollega Erkki Ruuhinen kuvaa Asko Kekkosta sivistyneeksi ja työlleen omistautuneeksi graafiseksi muotoilijaksi, jolla oli hyvä maku, korkealuokkainen näkemys ja perusteellinen työtapa.


title: Asko Kekkonen

text: Asko Kekkosen tunnetuimpiin töihin kuuluvat säästöpankkien vuonna 1970 käyttöön ottama Hannun rahapuu -tunnus, M. Järvi Oy:n Carlake-autokemikaalisarjan vuonna 1972 alkanut ja yhä käytössä oleva selkeä ja tunnistettava graafinen linja sekä palvelulatomo Typostudion markkinointiviestintä 1970–1980-luvuilla.


title: Asko Kekkonen

text: Kekkonen sai taideteollisuuden valtionpalkinnon vuonna 1982. Grafia ry valitsi hänet Vuoden graafikoksi 1987 ja palkitsi hänet kaikkien aikojen ensimmäisellä Platinahuippu-palkinnolla Vuoden huiput 1984 -kilpailussa. Vuonna 1993 Kekkonen sai Björn Landström -palkinnon. Yksittäisistä töistä Kekkonen palkittiin muun muassa New Yorkin TV & Film Festivals -kilpailussa, seitsemällä kultajyvällä Suomen Markkinointiliitto ry:n ilmoituskilpailuissa 1972–1980 ja kolmella kultahuipulla Vuoden huipuissa.


title: Asko Kekkonen

text: Asko Kekkonen toimi 1970-luvun alkupuolella Nordiska Tecknare -järjestön Suomen komitean jäsenenä. Graafiset Muotoilijat ry:n jäseneksi hänet kutsuttiin 1974 ja Typograafikkojen Klubin jäseneksi 1981.


title: František Palacký

text: František Palacký (14. kesäkuuta 1798 Hodslavice, Määri – 26. toukokuuta 1876 Praha, Böömi) oli tšekkiläinen historioitsija ja poliitikko. Häntä on sanottu tšekkiläisen historiankirjoituksen isäksi.


title: František Palacký

text: Palacký harrasti kirjoittamista kouluajoistaan lähtien. Hän kävi Bratislavan evankelista seminaaria ja opiskeli filosofiaa, kirjallisuutta sekä vieraita kieliä. Vuonna 1817 hän käänsi tšekiksi osan Ossianin lauluista. Vuodesta 1823 Palacký asui Prahassa. Hän sai jo varhain vaikutteita tšekki-intellektuellien piirissä voimistuneesta kansallistunteesta. Varakkaiden tukijoiden ja talodellisesti edullisen avioliiton ansiosta hän saattoi omistautua tutkimukselle ja aatteelliselle toiminnalle.


title: František Palacký

text: Vuosina 1827–1838 Palacký toimitti "Časopis českého museum" (tšekkiläisen museon vuosikirja) -nimistä lehteä ja julkaisi siinä estetiikkaa ja tšekin kieltä käsitelleitä artikkeleita. Böömin säätyjen toivottua jatkoa Pubičkalta kesken jääneelle Böömin historialle Palacký nimettiin 1829 Böömin historiankirjoittajaksi. Kolme vuotta myöhemmin hän aloitti suurtyönsä, Tšekin (Böömin ja Määrin) historian vuoteen 1526, joka ilmestyi vuosina 1836–1867 viidessä osassa nimellä "Geschichte von Böhmen" ja 1848–1876 tšekiksi nimellä "Dějiny národu českého v Čechách a v Moravě". Palacký toi teoksessa esiin käsityksensä Tšekin historiasta tšekkien kamppailuna heidän alistamiseensa pyrkiviä vieraita voimia vastaan ja hän korosti varsinkin hussilaissotien aikaa kansallisen kamppailun kautena. Palacký laati myös muita kotimaansa historiaa käsitelleitä tutkimuksia ja toimitti useita laajoja lähdejulkaisuja, jotka sisälsivät Böömin historiaan liittyviä asiakirjoja. Hän julkaisi 1833 myös Josef Dobrovskýn elämäkerran. Palacký kirjoitti sekä tšekiksi että saksaksi. Hän oli yksi aloitteentekijöistä kansallisen Matice česká -kustantamon perustamisessa vuonna 1830.


title: František Palacký

text: Palackýä pidettiin myös tšekkiläiskansallisen puolueen johtajana. Hän kannatti ajatusta Itävallan muuttamista federalistiseksi valtioksi, jossa eri kansallisuuksilla olisi tasavertainen asema. Hän toimi vuonna 1848 Prahassa järjestetyn slaavilaisen kongressin puhemiehenä ja osallistui Kremsierissä 1848–1849 kokoontuneeseen perustuslakia säätävään kansalliskokoukseen. Vuoden 1848 vallankumouksen epäonnistuttua hän vetäytyi pitkäksi aikaa politiikasta, kunnes hänet vuonna 1861 valittiin jäseneksi Itävallan valtakunnanneuvostoon ("Reichsrat"). Vuonna 1865 julkaisemassaan teoksessa "Idea státu rakouského" (”Itävallan valtion idea”) Palacký asettui kannattamaan liittovaltiojärjestelmää, joka perustuisi Habsburgien valtakunnan historiallisille maakunnille eikä niinkään kansallisuuksille.


title: František Palacký

text: Palackýlla oli hyvin suuri vaikutus tšekkien poliittisen ajattelun ja historiankirjoituksen kehitykseen. Häntä pidetään yhtenä Tšekin kansallisen uudelleenheräämisen alullepanijoista. Böömin valtio osti hänen syntymäkotinsa vuonna 1881.


title: Lohikoski

text: Lohikoski on Jyväskylän kaupunginosa. Se sijaitsee Palokkajärven rannalla Seppälän länsipuolella. Kaupunginosan eteläisenä rajana on Tourujoki. Lohikoski on osa Lohikoski-Seppälänkankaan suuraluetta.


title: Lohikoski

text:
Lohikosken palvelukeskusta sijoittuu Paloniemen ja Lahjaharjun pienalueille, jossa on ostoskeskus, koulu, päiväkoti, kirjasto, kirkko ja liikunta- ja skeittipuisto. Kaupunginosassa on myös muun muassa apteekki, Seppälän paloasema, uimaranta ja Lahjaharjun hautausmaa (aiemmalta nimeltään Seppälänkankaan hautausmaa). Lohikoskella on sekä kerrostalo-, rivitalo- että omakotitaloasutusta. Vuonna 2012 Lohikosken keskustaan valmistui 12-kerroksinen asuintalo Majakka, joka on yksi Jyväskylän korkeimpia rakennuksia. Lohikoskea on pidetty esimerkkinä onnistuneesti rakennetusta lähiöstä.
Tilanomistaja Hjalmar Åkerhjelm aloitti paperitehtaan rakentamisen Tourujoen rantaan Lohikoskelle vuonna 1872. Tehtaan vihkiäisiä vietettiin 13. tammikuuta 1873. Lohikosken paperitehdas oli Suomen ensimmäisiä puupitoista paperia valmistaneita tehtaita. Tehtaan koneistus uusittiin muutaman vuoden päästä ja siirryttiin hienopaperiin.


title: Lohikoski

text: Vuonna 1879 tehdas siirtyi Fredrik Sneckenströmin perikunnalle konkurssihuutokaupassa. Perikunta jatkoi tehtaan toimintaa. Suomen senaatti vahvisti Sneckenströmin kuolinpesän omistaman Kangas Aktiebolag -osakeyhtiön synnyn vuonna 1891. Aluksi tehdas tuotti tappiota. Päätettiin muodostaa uusi yhtiö, Aktiebolaget Kangas. Sneckerströmin suku menetti määräysvaltansa yhtiössä ja sen merkittävimmäksi osakkeenomistajaksi tuli tamperelainen kauppias Bernhard Björkman. Tehdas ryhtyi valmistamaan kirje-, paino- ja voipaperia silkki- ja savukepaperin ohella.


title: Lohikoski

text: Vuonna 1904 tehtiin jälleen vararikkoanomus. Yhtiön johtoon nousivat Albert Snellman ja Gösta Serlachius. Serlachius realisoi varastoja ja teki rahoitusjärjestelyjä, joiden avulla tehdas selvisi eteenpäin. Siiryttiin takaisin hienopaperin valmistukseen. Tehdas alkoi tuottaa voittoa vuodesta 1906 lähtien.


title: Lohikoski

text: Pian tehtaan valmistumisen jälkeen rakennettiin ensimmäiset asuinrakennukset tehtaan viereen. Työntekijät saattoivat ostaa tai vuokrata tehtaan omistamia lähiympäristön maita. Kaavoittamaton maa oli edullista ja vapaata rakentaa. Tehdas oli vuokrannut sisällissotaan mennessä 72 tonttia, joista puolet tehtaalaisille. Tehtaan ympärille kasvoikin Jyväskylän ensimmäinen esikaupunkimainen asuinalue. Vuonna 1926 tehdas tilasi Wäinö Palmqvistilta ympäröivälle alueelle asemakaavan, jolle ei haettu virallista vahvistusta. Tontteja myytiin ja vuokrattiin merkityiltä paikoilta – myös vapaa rakentaminen jatkui. Tehdas rakensi 1920–1930-luvuilla 28 taloa työntekijöiden asunnoiksi, ja alueelta myytiin 151 tonttia.


title: Lohikoski

text: Tehtaan ympäristö oli kaavan puuttumisen takia rakennuskiellossa vuosina 1939–1946. Asuntojen vähyys taas aiheutti 1940-luvulla työvoimapulan. Tehdas rakensi lisää asuntoja sekä lahjoitti, vuokrasi ja myi tonttejä lähistöltä. Työntekijöistä puolet asui tehtaan asunnoissa 1950-luvulle tultaessa.


title: Lohikoski

text: Sodan jälkeen tehdas lahjoitti palveluksessaan olleille rintamamiehille ja kaatuneiden omaisille 75 tonttia vuosina 1945–1948. Näistä syntyi osittain Jyväskylän ja osittain maalaiskunnan alueella sijainnut Lahjaharju. Alue rakennettiin yhtenäisen suunnitelman mukaan. Yhtiö omisti myös läheisen, pääosin sodan jälkeen rakennetun Holstin alueen. Enemmistö Lahjaharjun asukkaista oli tehtaan työntekijöitä.


title: Lohikoski

text:
Lohikoski liitettiin Jyväskylän kaupunkiin vuoden 1941 alueliitoksessa.
Vuonna 1951 valmistui Lohikosken ensimmäinen asemakaava, jota ei kuitenkaan toteutettu. Lohikosken uusi asemakaava hyväksyttiin vuonna 1962, ja aluetta rakennettiin pääosin 1960- ja 1970-lukujen aikana. Alueen läpi johtavasta Tyyppäläntiestä muodostui keskeinen tie liikenteen kannalta. Rakennuskanta sisälsi paljon niin kerrostaloja kuin rivi- ja pientalojakin, ja asemakaavan rakennuskanta oli tiiviimpää ja luontoystävällisempää kuin aiemmin. Päämääränä oli myös luoda selkeä lähiökeskusta, johon sijoitettiin vähittäiskaupan palvelut ja yleiset rakennukset. Vuonna 1966 Lohikoskelle rakennettiin kirjasto sekä ostoskeskus ja myös Lohikosken kirkko vihittiin käyttöön. Lohikosken koulu aloitti toimintansa syksyllä 1967, ja Lohikosken keskustaan rakennettiin päiväkoti vuonna 1982.


title: Lohikoski

text: Lohikosken keskustaan alettiin suunnitella maamerkiksi tarkoitetun tornitalon rakentamista. Vuonna 2005 hanke joutui julkisen kritiikin kohteeksi, mutta vuonna 2007 Jyväskylän kaupunginvaltuusto kuitenkin hyväksyi asemakaavamuutoksen, joka mahdollisti tornitalon rakentamisen. Vuonna 2012 valmistui 12-kerroksinen tornitalo "Majakka", joka sijoitettiin 2010-luvulla puretun ostoskeskuksen tontille. Entisessä ostoskeskuksessa vuodesta 1992 toiminut pub-ravintola Holvi lopetti toimintansa vuonna 2008, ja ostoskeskus oli jäänyt tyhjilleen sekä rappeutuneeseen kuntoon. Tontille rakennettiin myös kerrostalo ja uusi liikerakennus.Lohikoski. Jyväskylä - kotikulmat]. Viitattu 29.9.2016.


title: K. J. G. Sirelius

text: Klemens Johan Gabriel Sirelius (27. kesäkuuta 1818 Kaavi – 23. heinäkuuta 1888 Mikkeli) oli Suomen Lähetysseuran ensimmäinen lähetysjohtaja vuosina 1872–1876. Hänen aikanaan Lähetysseuran toimintaa organisoitiin ja ensimmäiset lähetyssaarnaajat lähetettiin Ambomaalle. Uransa viimeisinä vuosina Sirelius toimi Mikkelin kirkkoherrana.


title: K. J. G. Sirelius

text: Klemens Sireliuksen isä oli Nilsiän kappalainen Arvid Johan Sirelius (1782–1838). Hän kävi koulunsa Kuopiossa ja Porvoossa, ja hänestä tuli ylioppilas Helsingissä vuonna 1838.


title: K. J. G. Sirelius

text: Sirelius vihittiin papiksi Porvoon hiippakunnassa 19. toukokuuta 1847, ja pian tämän jälkeen hän suoritti filosofian maisterin tutkinnon. Seuraavaksi hän toimi pappina Sortavalassa, Kronstadtissa ja Pietarissa. Helsingin virolais-lättiläisen sotilasseurakunnan saarnaajana hän oli vuosina 1856–1865 ja palasi virkaan vuonna 1871.


title: K. J. G. Sirelius

text: Sirelius valittiin Suomen Lähetysseuran sihteeriksi seuran perustamisvaiheessa vuonna 1859. Helsingin lähetyskoulun opettajana hän toimi vuodesta 1862 alkaen, ja vuosina 1864–1872 hän toimi Lähetysseuran ensimmäisenä lähetysjohtajana. Sireliuksen aikana Suomen Lähetysseura organisoitiin: lähetyskoulu perustettiin ja ensimmäiset lähetyssaarnaajat lähetettiin Ambomaalle. Nämä saapuivat 9. heinäkuuta 1870 Omandongo-nimiseen paikkaan, josta tuli Lähetysseuran ensimmäinen lähetysasema.


title: K. J. G. Sirelius

text: 1870-luvun puolivälissä Sirelius oli saanut Lähetysseuran toiminnan vakiinnutettua. Hän ei ollut enää kuitenkaan yhtä vireä ja työkykyinen kuin nuorempana, ja hänen kasvanut perheensä tarvitsi parempia tuloja kuin lähetysjohtajan tehtävässä oli mahdollista saada. Niinpä Sirelius katsoi voivansa jäädä syrjään lähetysjohtajan toimesta. Hänen seuraajakseen tuli C. G. Tötterman, joka toimi lähetysjohtajan tehtävässä vuosina 1877–1895.


title: K. J. G. Sirelius

text: Sirelius nimitettiin Mikkelin kirkkoherraksi 20. elokuuta 1875, mutta hän astui virkaan vasta 1. toukokuuta 1877. Sotarovastin arvon Sirelius sai 1865, ja lääninrovastina hän palveli vuodesta 1879 alkaen. Sirelius kuoli Mikkelissä heinäkuussa 1888.


title: K. J. G. Sirelius

text: Sirelius oli naimisissa kahdesti. Ensimmäisen avioliittonsa hän solmi Ines Sofia Waenerbergin kanssa vuonna 1863. Puoliso kuitenkin kuoli jo vuonna 1866. Toisen kerran hänet vihittiin avioliittoon vuonna 1870 Hilda Johanna Bergholmin (k. 1906) kanssa. Sireliuksella oli kummastakin avioliitosta yksi poika. Vanhempi poika oli myöhemmin ylikamreerina toiminut Karl Johannes Sirelius (1864–1937), ja nuorempi poika Arne Gabriel Sirelius (1876–1925) toimi myöhemmin kaupungininsinöörinä Kotkassa, Kuopiossa ja Hangossa.


title: Lohikoski (täsmennyssivu)

text: Lohikoski voi tarkoittaa seuraavia asioita:


title: Mildred Benson

text: Mildred Wirt Benson (10. heinäkuuta 1905 Ladora, Iowa – 28. toukokuuta 2002 Toledo, Ohio) oli amerikkalainen lastenkirjailija ja toimittaja. Kirjailijana hänet tunnetaan parhaiten Neiti Etsivä -kirjasarjan ensimmäisten teosten kirjoittajana, jotka hän kirjoitti kirjailijanimellä Carolyn Keene.


title: Mildred Benson

text: Mildred Augustine Wirt Benson syntyi Ladoressa ja vietti siellä nuoruutensa. Hänen vanhempansa olivat J. L. Augustine ja Lillian Augustine. Mildred aloitti jo lapsena kirjoittamisen, ja jo varhain hänen haaveensa oli tulla kirjailijaksi. 14-vuotiaana hän voitti palkinnon kirjoituskilpailussa.


title: Mildred Benson

text: Benson opiskeli Iowan yliopistossa. Hän valmistui sieltä kandidaatiksi 1925. Tämän jälkeen hän työskenteli vuoden verran Clintoniss, Iowassa paikallisen sanomalehden toimittajana. Alaan hänet tutustutti hänen ensimmäinen aviomiehensä Asa Wirt, joka työskenteli toimittajana The Associated Press -yhtymässä. Sitten Benson siirtyi joksikin aikaa New Yorkiin, jossa tapasi Edward Stratemeyerin, joka omisti kirjoja kustantamoille tuottavan yrityksen. Yhtiön palveluksessa oli useita kirjailijoita, joiden tehtävänä oli kirjoittaa kirjoja. Stratemayer tarjosi näitä kirjoja sitten kustannettavaksi eri kirjankustantamoille. Benson jätti yritykseen tekstinäytteen arvosteltavaksi ja palasi takaisin viimeistelemään maisterintutkintonsa Iowan yliopistoon. Hän oli opinahjonsa ensimmäinen henkilö, joka sai maisterin arvon pääaineena journalismi ja tämä tapahtui vuonna 1927. Tällä välin Stratemeyer oli tutustunut hänen jättämäänsä tekstiin ja hyväksyi sen. Stratemeyer palkkasi Bensonin jo 1926 kirjailijaksi kirjayritykseensä. Alkuun Bensonille tarjottiin tehtäväksi Ruth Fielding -kirjasarjan kirjoitustyötä. Hänen pääasiallinen tehtävänsä oli laajentaa Stratemayerin laatimia juonirakennelmia ja täydentää ne kokonaisiksi romaaneiksi.


title: Mildred Benson

text: Mildred Bensonin kirjallinen tuotanto sisältää yli 130 teosta. Hän kirjoitti Neiti Etsivä -sarjaa vuodesta 1930 lähtien. Sarjan ensimmäisestä 30 teoksesta Benson kirjoitti 23. Kirjailijan mukaan kirjayhtiön johtaja Edward Stratemayer ei ollut täysin tyytyväinen ensimmäisen romaanin sisältöön, mutta jo kahdesta seuraavasta teoksesta tuli kaupallinen menestys. Kirjasarjasta kokonaisuudessaan tuli hyvin suosittu. Sarjan teoksia oli myyty Bensonin kuoleman aikoihin jo yli 200 miljoonaa kappaletta ja niitä oli käännetty 17 kielelle. Bensonin kirjoittamat Neiti Etsivä -kirjat julkaistiin kirjailijanimellä Carolyn Keene. Saman nimimerkin suojissa sarjaa on sittemmin kirjoittanut useita muitakin kirjailijoita.


title: Mildred Benson

text: Kirjoitustyön alussa Benson sai valmiin nimiehdotuksen ja muutaman lauseen pituisen aiheluonnostelman, josta hänen tehtävänään oli laatia noin 200 sivun romaani. Stratemeyer saattoi jälkeenpäin vielä muokata tekstiä ennen kirjan toimittamista kustantamoon. Parhaimpana vuotenaan Benson kirjoitti valmiiksi 13 romaania. Tämän lisäksi hän oli työskenteli täysipäiväisesti lehdessä toimittajana.


title: Mildred Benson

text: Benson sai jokaisesta kirjoittamastaan Neiti Etsivä -kirjasta vain 125 dollarin kertakorvauksen. Hän ei koskaan saanut niistä enää jälkeenpäin tekijänoikeuskorvauksia, eikä myöskään kirjojen pohjalta tehdyistä elokuvista ja peleistä. Kustantajan vaatimuksesta kirjailija ei myöskään saanut paljastaa tekijän oikeaa henkilöllisyyttä. Salaisuus paljastui kuitenkin vuonna 1980, kun kirjailija joutui todistajaksi kustantamoon kytkeytyneeseen oikeusjuttuun. Alkuaikana kirjojen tekijänoikeudet omisti Edward Stratemayer ja tämän kuoltua 1930 hänen tyttärensä Harriet Adams. Adamsin kuoleman (1982) jälkeen oikeudet osti kustannusliike Simon & Schuster.


title: Mildred Benson

text: Bensonin muuhun kirjalliseen tuotantoon kuuluivat mm. mysteerikertomusten sarja nimeltä Penny Parker. Lisäksi hän kirjoitti kymmeniä lyhyitä kertomuksia. Aihevalikoimassa oli toisinaan erikoisiakin aiheita. Kirjailija oli lentänyt vain kerran eläessään, kun hän kirjoitti "Ruth Darrow Flying Stories" –nimistä kirjasarjaa. Hän suoritti myöhemmin lentäjän koulutuksen ja sai lentolupakirjan.


title: Mildred Benson

text: Bensonin kirjailijanura päättyi 1960-luvun puolivälissä. Hän kieltäytyi uudistamasta Neiti Etsivän juonirakennelmia, koska ei halunnut sisällyttää siihen esimerkiksi huumeiden käyttöä ja muita sosiaalisia ongelmia.


title: Mildred Benson

text: Pääasiallisen elämäntyönsä Benson teki lehtitoimittajana. Vuonna 1944 hänet palkattiin toimittajaksi Toledo Timesiin. Myöhemmin hän siirtyi Toledo Bladeen, jonka nimeksi vaihtui sittemmin The Blade. Vuodesta 1990 tammikuuhun 2002 hän kirjoitti paikallisista uutisasioista ja lisäksi hänellä oli lehdessä vakituinen kerran viikossa ilmestyvä kolumni. Viimeisinä vuosinaan Mildred Benson kärsi heikentyneestä kuulosta ja myös hänen näkökykynsä oli heikentynyt. Silti hän kykeni jatkamaan kirjoittamista. Bensonilla diagnosoitiin keuhkosyöpä kesäkuussa 1997. Hän jatkoi sairaudesta huolimatta lehtipalstan toimittamista.


title: Mildred Benson

text: Tammikuussa 2002 Bensonin oli vastahakoisesti jäätävä eläkkeelle. Kaikkiaan hänen uransa toimittajana kesti 58 vuotta. Vielä eläkkeellä ollessaan hän viimeisinä elinkuukausinaan kirjoitti lehteen kerran kuussa kolumnin. Palstan nimenä oli Millie Benson’s Notebook (suom. Millie Bensonin muistikirja) ja se käsitteli arkipäiväisiä asioita ja erilaisia vanhuuteen liittyviä teemoja. Benson oli toimituksessa kirjoittamassa artikkelia, kun hän sai äkillisen sairaskohtauksen työpöytänsä ääressä toukokuussa 2002. Hänet vietiin Toledon sairaalaan, jossa hän myöhemmin kuoli.


title: Mildred Benson

text: Mildred Benson solmi ensimmäisen avioliittonsa Asa Wirtin kanssa. Liitosta syntyi tytär, Margaret (Peggy). Wirt kuoli 1947. Mildred Wirt avioitui toisen kerran 1950 Toledo Times-lehden toimittajan George Bensonin kanssa. Liitto päättyi aviomiehen kuolemaan 1959.


title: Liberty X

text: Liberty X (alun perin Liberty) on englantilais-irlantilainen popyhtye, jonka jäseniä ovat Michelle Heaton, Tony Lundon, Kevin Simm, Jessica Taylor ja Kelli Young.


title: Liberty X

text: Yhtyeen perustajat olivat viisi "Popstars"-finalistia, jotka eivät päässet voittajista koottuun Hear'Say-yhtyeeseen. Liberty X kuitenkin julkaisi kymmenen peräkkäistä UK top 20 -singleä ja pääsi singlelistoille ulkomaillakin ollen siten kaupallisesti menestyneempi kuin Hear'Say. Yhtyeen debyyttialbumi "Thinking It Over" julkaistiin 27. toukokuuta 2002. Sillä oli heidän menestyksekkäin singlensä ”Just a Little”, joka voitti BRIT Awardsissa parhaan singlen kategorian ja oli Englannissa 2000-luvun ensimmäisen vuosikymmenen viidenneksi soitetuin kappale radiossa. Seuraava studioalbumi oli lokakuussa 2003 julkaistu "Being Somebody", jonka tunnetuin single oli Richard X:n tuottama ”Being Nobody”. Levyn myynti jäi kuitenkin vaatimattomaksi ja sen julkaisun jälkeen yhtye vaihtoi levy-yhtiötä ja piti taukoa. Loppuvuodesta 2005 yhtye julkaisi viimeisimmän eli kolmannen studioalbuminsa "", joka jäi brittilistalla sijalle 27 myyden vain 10 000 kappaletta. Vuonna 2007 yhtye ilmoitti hajoamisestaan.


title: Liberty X

text: Lokakuussa 2012 ITV julkisti tiedon, jonka mukaan Liberty X ja viisi muuta saman aikakauden popyhtyettä – B*Witched, Honeyz, 911, Five ja Atomic Kitten – koottaisiin uudestaan ITV2:n sarjaa "The Big Reunion" varten. Televisiosarjaa seuranneen konsertin suosion takia Liberty X lähti vielä Englannin-kiertueelle, mutta 29. toukokuuta 2013 Heaton sanoi yhtyeen lopettavan jälleen kiertueen jälkeen, eli joulukuussa 2013.


title: The Judy Garland Story

text: The Judy Garland Story (25 Phonographic Memories) on kokoelma-albumi yhdysvaltalaisen näyttelijän ja laulajan Judy Garlandin äänilevytuotannosta vuodesta 1939 1960-luvulla.


title: The Judy Garland Story

text: Albumi on julkaistu vuonna 1989 ja sen on tuottanut italialainen levy-yhtiö Deja Vu Records. Kyseessä on "dejavu® reference edition". Albumilla on kronologinen tiivistelmä Garlandin urasta. Tekstitys on englanninkielinen.


title: Anhalt-Bitterfeld

text: Anhalt-Bitterfeld on piirikunta Saksi-Anhaltin osavaltiossa, Saksassa. Piirikunnan pinta-ala on noin 1 452 neliökilometriä ja asukasluku 170 827 (2012). Sen pääkaupunki on Köthen (Anhalt). Piirikunta perustettiin vuonna 2007 yhdistämällä entiset Bitterfeldin ja Köthenin piirikunnat, sekä osa Anhalt-Zerbstin piirikunnasta.


title: Niks ja naks (kappale)

text: "Niks ja naks" on Stigin kappale hänen neljänneltä samannimiseltä studioalbumiltaan. Sen julkaisi The Fried Music digitaalisesti ladattavana singlenä 4. lokakuuta 2013. Stig kilpaili kappaleellaan vuoden 2013 Syksyn sävel -kilpailussa. Stig on sanoittanut kappaleen yhdessä Paula Vesalan kanssa ja sen ovat säveltäneet Stig, Etelän-Matti ja DJPP. "Niks ja naks" nousi parhaimmillaan 21. sijalle Suomen virallisella latauslistalla.


title: Börde

text: Börde on piirikunta Saksi-Anhaltin osavaltiossa, Saksassa. Piirikunnan pinta-ala on noin 2 366 neliökilometriä ja asukasluku 175 198 (2012). Sen pääkaupunki on Haldensleben. Piirikunta luotiin 2007 yhdistämällä entiset Ohrekreisin ja Bördekreisin piirikunnat. Piirikunnan alueella sijaitsevassa Morslebenissä oli ennen ydinjätteen loppusijoitustoimintaa.


title: Haldensleben

text: Haldensleben on kaupunki Saksi-Anhaltin osavaltiossa, Saksassa. Se on Börden piirikunnan pääkaupunki. Kaupungin asukasluku on 18 452 (2012).


title: Randan vuorensortuma

text: Randan vuorensortuma oli huhti-toukokuussa 1991 Randassa, Sveitsissä, Wallisin kantonissa tapahtunut luonnonkatastrofi. Sortuma tuhosi rakennuksia ja Vispajoen laakson liikenneyhteyksiä sekä esti Vispajoen juoksun. Henkilövahingoilta vältyttiin.


title: Randan vuorensortuma

text: Kolmessa eri sortumassa (18. ja 21. huhtikuuta sekä 9. toukokuuta) irtosi ja valui Weisshornvuoren itäpuoliselta vuorenrinteeltä 1 600–2 300 metrin korkeudelta noin 33 miljoonaa kuutiometriä kiviä ja murentunutta kalliota alas Mattertalin laaksoon, noin 1 400 metrin korkeuteen. Kalliomassat peittivät alleen sekä Vispin ja Zermattin välisen maantien että rautatien. Vispajoen juoksu estyi ja patoutunut vesi kasteli rakennuksia.


title: Randan vuorensortuma

text: Sortumien syynä oli kosteuden ja lämpötilan vaihteluiden aiheuttama kallioperän rapautuminen.


title: Randan vuorensortuma

text: Rauta- ja maantie rakennettin uudelleen kiertämään vyörymäalue 100–200 metrin etäisyydeltä itäpuolelta. Vispan vesiä varten kaivettiin louhealueen läpi kanava.


title: Taschen

text: Taschen on saksalainen taidekirjojen kustantamo, jonka Benedikt Taschen perusti Kölnissä 1980. Yritys sai alkunsa sarjakuvakustantamona nimellä "Taschen Comics".


title: Taschen

text: Taschenin kirjoissa pääpaino on edullisissa pehmeäkantisissa teoksissa, jotka usein ovat ”tiiliskiven” paksuisia mutta suuren painosmäärän takia silti edullisia. Kustantamon toiminta-ajatuksena on julkaista innovatiivisia, kauniisti muotoiltuja taidekirjoja kohtuullisin hinnoin. Taschenin suosittuja kirjasarjoja ovat Icons sekä Basic Art -taiteilijamonografiat Michelangelosta Norman Rockwelliin. Basic Architecture -sarja sisältää vastaavasti arkkitehtimonografioita. Muita Taschenin kirjoissaan esittelemiä visuaalisen taiteen lajeja ovat valokuvaus, muoti, mainonta, muotoilu, elokuva ja arkkitehtuuri.


title: Taschen

text: Taschen on tullut tunnetuksi myös tuomalla vähemmän tunnettua taidetta suuren yleisön saataville yleiskirjakauppojen kautta, kuten sukupuolivähemmistöjen taidetta ja muuta ”eroticaa”, jopa pornoa. Kustantamo on julkaissut myös pienpainatteita kuten kalentereita, osoitekirjoja ja postikortteja.


title: Taschen

text: Luodakseen mainetta kustannustoiminnalleen Taschen on julkaissut normaalin tuotantonsa vastapainona myös maailman kustannushistorian kalleimpiin kuuluvia teoksia, kuten 15 000 Yhdysvaltain dollaria maksavan 700-sivuisen jättikokoisen keräilyteoksen nyrkkeilijä Muhammad Alista, samanhintaisen järkäleen valokuvaaja Helmut Newtonista ja 4 000 dollarin kuvateoksen valokuvaaja Nobuyoshi Arakista. Kuuhun laskeutumisesta tehdyn kookkaan kuvakirjan erikoispainoksen mukana ostaja sai palan Kuusta tuotua kiveä, Muhammad Ali -teoksen mukana Jeff Koonsin tekemän veistoksen.


title: Luettelo Lontoon metron asemista

text: Lontoon metro on maailman vanhin maanalainen rautatie. Se koostuu 11 linjasta, joilla on yhteensä 270 asemaa. Järjestelmän omistaa Transport for London (TfL). Linjoista noin 55 prosenttia kulkee maan päällä.


title: Luettelo Lontoon metron asemista

text: Aseman käyttö kertoo, kuinka monta miljoonaa matkustajaa saapui kyseiselle asemalle tai lähti sieltä matkaan vuonna 2013.


title: Luettelo Lontoon metron asemista

text: Transport for London suunnittelee Metropolitan- ja Northern-linjoille jatkeita, jotka toisivat yhteensä kuusi uutta asemaa.


title: Randa

text: Randa on kunta Etelä-Sveitsissä, Wallisin kantonissa. Kunnassa on runsaat 400 asukasta.


title: Randa

text: Randan asutus keskittyy Mattertalin laaksoon, jonka pohjalla virtaa Matter Vispa -joki. Laaksoa ympäröivät Alppien korkeimmat, yli neljäkilometriset vuoret kuten Dom (4 545 m mpy.), Täschhorn, Nadelhorn ja Weisshorn. Randa koostuu neljästä kylästä: Randa, Lerch, Wildi ja Attermänze.


title: Randa

text: Mattertalin jyrkät rinteet ja rapautuvat vuoret ovat aiheuttaneet Randassa jatkuvasti vuorensortumia ja maanvyöryjä. Viimeksi vuonna 1991 keväinen vyöry tuhosi rakennuksia ja kulkuväyliä sekä tukki joen.


title: Randa

text: Randan talous on aikoinaan perustunut maatalouteen, mutta jo 1850-luvun puolesta välistä alkaen matkailu on ollut merkittävä elinkeino rautatien sekä läheisen Zermattin matkailukeskuksen ansiosta. Kunta saa myös merkittävästi verotuloja vesivoimasta.


title: Randa

text: Matterhorn Gotthard Bahn -yhtiön Visp–Zermatt-rautatie sekä Visp–Täsch-maantie kulkevat Randan kautta.


Yleisliittolainen liikunta- ja urheilukomitea oli nimeään hieman vaihdellen Neuvostoliiton liikunta- ja urheilutoiminnan ylin järjestö valtion olemassaolon ajan. Vuodesta 1968 komitea sai Neuvostoliiton ministeriön arvon. Neuvostoliittolaisena järjestönä se lakkautettiin hieman ennen Neuvostoliiton lakkautusta eli marraskuun 11. 1991. Komitean nimi vaihteli useaan kertaan vuosikymmenien varrella. Se oli:


Yleisliittolainen liikunta- ja urheilukomitea oli vahvasti taustalla Neuvostoliiton liittyessä kansainväliseen olympialiikkeeseen ja kansainvälisiin lajiliittoihin. Komitean puheenjohtajat olivat näkyviä hahmoja niin yleisliittolaisesti kuin kansainvälisestikin, erityisesti Toisen maailmansodan jälkeiset urheilujohtajat olivat tunnettuja kansainvälisiä nimiä.


title: Yleisliittolainen liikunta- ja urheilukomitea

text: Puheenjohtajina olivat:


title: Capital Cities

text: Capital Cities on vuonna 2011 perustettu yhdysvaltalainen indie pop -duo. Ryan Merchant ja Sebu Simonian perustivat duon tavattuaan vuonna 2011. Pian tämän jälkeen he julkaisivat internetissä EP:n "Safe and Sound". Ensimmäisen studioalbuminsa, "In a Tidal Wave of Mystery", he julkaisivat kesäkuussa 2013 Capitol Recordsin kautta.


title: Viimeinen aamu

text: Viimeinen aamu on Laura Närhen kappale hänen Tuhlari-studioalbumilta. Sen julkaisi Warner Music Finland albumin kolmantena singlenä helmikuussa 2013. Kappaleen ainoaksi listamerkinnäksi jäi radiolistan 32. sija.


title: Viimeinen aamu

text: "Tuhlari" -albumilla kappaleen kesto on 6 minuuttia ja 20 sekuntia, mutta radioita varten kappaleesta edioitiin uusi versio, jonka kesto on 4 minuuttia 27 sekuntia. Toistaiseksi radioversiota ei olla julkaistu muualla kuin kappaleen promootiosinglellä.


title: Kickers Offenbach

text: Offenbacher Fußball-Club Kickers 1901 e. V., joka yleisemmin tunnetaan nimellä Kickers Offenbach, on saksalainen jalkapalloseura Offenbachin kaupungista. Seura perustettiin alun perin vuonna 1901, kun kaupungissa asuvia jalkapalloilijoita oli joutunut jättämään


title: Kickers Offenbach

text: Kickers Offenbach pelasi 2. Bundesliigaa ensimmäistä kertaa historiansa aikana kaudella 1999-2000. Tuolloin seuran visiitti toiseksi korkeimmalla sarjatasolla kesti vain yhden kauden verran. Seuraava visiitti 2. Bundesliigaan ajoittui vuosiin 2005-2008. Nykyisin seura pelaa Regionalligaa.


title: Bianka

text: Bianka, oikealta nimeltään Tatjana Lipnitskaja (s. 17. syyskuuta 1985 Minsk, Valko-Venäjä) on valkovenäläis-venäläinen laulaja-lauluntekijä. Biankaa pidetään yhtenä venäläisen R'n'B-tyylisuuntauksen edustajista, jolle tyypillistä on lyyrisyys sekä venäläisten kansallisinstrumenttien, kuten balalaikan ja harmonikan, käyttö.


title: Bianka

text: Vuonna 2005 hän julkaisi kappaleen ”Лебединая”, joka myöhemmin julkaistiin venäläisen "Бой с тенью" -elokuvan soundtrackilla. Vuonna 2006 hän julkaisi albumin "Русский Народный R’n’B". Vuonna 2007 hän julkaisi albumin "Про лето". Vuonna 2008 hän julkaisi albumin "38 замков" ja vuonna 2011 albumin "Наше поколение". Viimeisin albumi "Музыка" ilmestyi vuonna 2014.


title: Täsch

text: Täsch on kunta Etelä-Sveitsissä, Wallisin kantonissa. Kunnassa oli vuoden 2017 lopulla 1 294 vakinaista asukasta, joista 57 prosenttia oli ulkomaalaisia. Osuus on maan suurimpia.


title: Täsch

text: Täschin asutus keskittyy Mattertalin laaksoon, jonka pohjalla virtaa Matter Vispa -joki. Laaksoa ympäröivät Alppien korkeimmat, yli neljäkilometriset vuoret kuten Täschhorn (4 491 m mpy.), Allalinhorn ja Zinalrothorn.


title: Täsch

text: Täschin talous on aikoinaan perustunut maatalouteen, mutta jo 1800-luvun puolesta välistä alkaen matkailu on ollut merkittävä elinkeino rautatien sekä läheisen Zermattin matkailukeskuksen ansiosta. Kunta saa myös verotuloja vesivoimasta.


title: Täsch

text: Matterhorn Gotthard Bahn -yhtiön Visp–Zermatt-rautatie kulkee Täschin kautta. Täsch on Zermattin-autoliikenteen päätepiste, sillä yleinen liikenne Zermattiin ei ole mahdollista ja matkailuliikenne Zermattiin tapahtuu junalla Täschistä. Täschin aseman vierellä onkin iso pysäköintitalo pelkästään Zermattin-liikennettä varten.


title: Burgenlandkreis

text: Burgenlandkreis on piirikunta Saksi-Anhaltin osavaltiossa, Saksassa. Piirikunnan pinta-ala on noin 1 414 neliökilometriä ja asukasluku 188 149 (2012). Sen pääkaupunki on Naumburg (Saale). Piirikunta luotiin 2007 yhdistämällä entiset Burgenlandkreisin ja Weißenfelsin piirikunnat.


title: Burgenlandkreis

text: Burgenlandkreisin naapuripiirikunnat ovat pohjoisesta myötäpäivään lueteltuna Saalekreis, Leipzig Saksin osavaltiossa, Altenburger Land sekä Geran piiritön kaupunki, Greiz, Saale-Holzland-Kreis, Weimarer Land, Sömmerda ja Kyffhäuserkreis Thüringenin osavaltiossa.


title: Vyöongelma

text: Vyöongelma on ristissä olevan hihnan matemaattinen ongelma, missä pitää määrittää ristissä olevan hihnan pituus. Hihna yhdistää toisiinsa kaksi ympyränmuotoista taljaa, joiden säteet ovat "r" ja "r" ja ympyrätaljojen keskipisteiden etäisyys on "P". Ratkaisemisessa tarvitaan trigonometriaa ja sen käsitteitä tangenttilinja, suorakulma ja yhtenevät kulmat.


title: Vyöongelma

text: Kolmiot ACO ja ADO ovat yhteneviä suorakulmaisia kolmioita. Samalla tavalla yhteneviä ovat myös kolmiot BEO ja BFO. Lisäksi kolmiot ACO ja BEO ovat yhteneviä. Siksi kulmat CAO, DAO, EBO ja FBO ovat yhtä suuria. Merkitään tätä kulmaa formula_1:lla. Hihnan pituus on


title: Vyöongelma

text: Käytetään hyväksi tietoa, jonka mukaan kaaren pituus = säde × kaarta vastaavankulman suuruus radiaaneina.


title: Vyöongelma

text: Ratkaistaan formula_1 yhtenevien kolmioiden ACO ja BEO avulla seuraavasti:


title: Vyöongelma

text: Havaitaan, että hihnan pituus riippuu tietyllä taljojen keskipisteiden välisellä etäisyydellä ainoastaan säteiden summan "r" + "r" arvosta.


title: Vyöongelma

text:
Kahden väkipyörän välissä oleva hihnan pituus on samankaltainen pulma kuin ristissä olevan hihnan pulma. Tässä tapauksessa hihna ei ole kuitenkaan ristissä.
Hihnan pituus lasketaan seuraavasti:


title: Vyöongelma

text: missä "r" on suuremman taljan säteen pituus ja "r" pienemmän taljan säteen pituus. Kulman suuruus saadaan laskettua seuraavasti:


title: Vyöongelma

text: Vyöongelman ratkaisua sovelletaan käytännössä suunniteltaessa lentokoneita, polkupyörien vaihteistoja, autoja ja muita sellaisia laitteita, missä tarvitaan hihnoja ja väkipyöriä. Ongelman ratkaisun sovelluksina ovat myös lentokenttien matkalaukkujen kuljetinhihnat ja tehtaiden automaatiolinjastot.


title: Vyöongelma

text:
1. http://brainmass.com/math/trigonometry/77582
2. http://www.beltbrake.com/tech.htm


title: Harz (piirikunta)

text: Harz on piirikunta Saksi-Anhaltin osavaltiossa, Saksassa. Piirikunnan pinta-ala on noin 2 104 neliökilometriä ja asukasluku 225 191 (2012). Sen pääkaupunki on Halberstadt. Piirikunta luotiin vuonna 2007 yhdistämällä entiset Halberstadtin, Wernigeroden ja Quedlinburgin piirikunnat, sekä Falkensteinin kaupunki Aschersleben-Staßfurtin piirikunnasta.


title: Halberstadt

text: Halberstadt on kaupunki Saksi-Anhaltin osavaltiossa, Saksassa. Se on Harzin piirikunnan pääkaupunki. Kaupungin asukasluku on 40 717 (2012).


title: Josef Dobrovský

text: Josef Dobrovksý (17. elokuuta 1753 Gyarmat, Unkari – 6. tammikuuta 1829 Brno, Määri) oli tšekkiläinen kielentutkija ja historioitsija. Häntä pidetään slavistiikan perustajana.


title: Josef Dobrovský

text: Dobrovský oli koulutukseltaan katolinen pappi ja hän liittyi jesuiittajärjestöön vuonna 1772. Kun järjestön toiminta lakkautettiin seuraavana vuonna, hän omistautui tutkimustyölle. Dobrovskýn suosijana toimi kreivi Nostiz, jonka perheessä hän oli pitkään kotiopettajana. Vuodesta 1789 hän oli muutaman vuoden seminaarin rehtorina Hradištessa (lähellä Olomoucia), mutta palasi Prahaan.


title: Josef Dobrovský

text: Dobrovský matkusti ympäri Eurooppaa tutkimassa vanhoja slaavilaisilla kielillä kirjoitettuja käsikirjoituksia. Merkittävin oli Böömin kuninkaallisen tiedeseuran aloitteesta vuonna 1792 Ruotsiin ja Venäjälle tehty matka, jolla hän pyrki paikantamaan kolmikymmenvuotisen sodan ja vuoden 1648 Prahan ryöstön aikana Tšekistä vietyä kirjallista aineistoa. Dobrovský kävi Lundissa, Linköpingissä, Tukholmassa, Uppsalassa, Turussa ja Pietarissa. Hän pääsi muun muassa vertailemaan Codex Argenteusta vanhimpiin slaavilaisiin teksteihin. Raamatun tekstikritiikki johdatti hänet tutkimaan muinaiskirkkoslaavia ja edelleen koko slaavilaisten kielten ryhmää. Myöhemmin hänen kiinnostuksensa laajeni käsittämään koko slaavilaisten kansojen historian, kirjallisuuden ja muinaisjäänteet.


title: Josef Dobrovský

text: Dobrovskýn tärkeimmät teokset ovat tšekin kielen historiaa ja kirjallisuutta käsittelevä "Geschichte der böhmischen Sprache und Literatur" (1792) sekä tšekin kielioppi "Ausführiches lehrgebäude der böhmischen Sprache" (1809), jossa hän kokosi ja vakiinnutti 150 vuoden ajan kirjakielenä vähälle huomiolle jääneen tšekin kielen. Dobrovskýn 1813 julkaisemaa muinaiskirkkoslaavin kielioppia "Entwurf zu einem etymologikon der slavischen sprachen" pidetään vertailevan slavistiikan perustana. Hän julkaisi myös vuosina 1802–1821 suuren saksalais-tšekkiläisen sanakirjan.


title: Antje Möldner-Schmidt

text: Antje Möldner-Schmidt (s. 13. kesäkuuta 1984 Potsdam-Babelsburg) on saksalainen yleisurheilija, joka kilpailee estejuoksussa. Hän voitti 3 000 metrin estejuoksussa Euroopan-mestaruuden Zürichissä 2014 ajalla 9.29,43 ja saavutti pronssia Helsingin EM-kilpailuissa 2012. Lisäksi Möldner-Schmidt on sijoittunut 3 000 metrin esteissä Lontoon olympialaisissa seitsemänneksi, Moskovan MM-kilpailuissa 2013 ja Berliinin MM-kilpailuissa 2009 kahdeksanneksi. Hänen ennätyksensä 3 000 metrin estejuoksussa on 9.18,54, jonka hän juoksi Berliinin MM-kilpailuissa.


title: Antje Möldner-Schmidt

text: Möldner-Schmidt sijoittui vuonna 2005 Madridin EM-hallikilpailuissa kuudenneksi ja Erfurtin alle 23-vuotiaiden EM-kilpailuissa kolmanneksi 1 500 metrin juoksussa.


title: Kukat puhuvat

text: Kukat puhuvat, alaotsikoltaan "Runoja ja kuvia", on Pellervo-Seuran vuonna 1948 julkaisema runokokelma. Sen on toimittanut Liisa Tuliniemi. Kirjanvalmistaja on Helsingissä toiminut Yhteiskirjapaino Osakeyhtiö.


title: Kukat puhuvat

text: Kirja on taitettu siten, että aukeaman vasemmalla puolella on runo ja oikealla puolella runoon liittyvä mustavalkoinen valokuva. Kuvataiteilijat ovat: Eero Laaksovirta (21 kuvaa), Pekka Kyytinen (3), Päivi Kosonen (2) sekä yhdellä kuvalla H. Seppänen, Olavi Aavikko, Aarne Pietinen, Arvi Matilainen, Jussi Kangas ja Toivo Hyvärinen.


title: Jerichower Land

text: Jerichower Land on piirikunta Saksi-Anhaltin osavaltiossa, Saksassa. Piirikunnan pinta-ala on noin 1 576 neliökilometriä ja asukasluku 93 242 (2012). Sen pääkaupunki on Burg.


title: Jerichower Land

text: Jerichower Landin naapuripiirikunnat ovat etelästä myötäpäivään lueteltuna Anhalt-Bitterfeld, Salzlandkreis, Magdeburgin piiritön kaupunki, Börde ja Stendal, sekä Havellandin ja Potsdam-Mittelmarkin piirikunnat Brandenburgin osavaltiossa.


title: Burg (Saksi-Anhalt)

text: Burg on kaupunki Saksi-Anhaltin osavaltiossa, Saksassa. Se on Jerichower Landin piirikunnan pääkaupunki. Kaupungin asukasluku on 22 977 (2012).


title: Markus Heppke

text: Markus Heppke (s. 11. huhtikuuta 1986 Essen, Saksa) on saksalainen jalkapalloilija. Hän on pelipaikaltaan keskikenttäpelaaja. Heppke edustaa Regionalligassa pelaavaa Rot-Weiss Essenia.


title: Markus Heppke

text: Heppke on pelannut Saksan korkeimmalla sarjatasolla Bundesliigassa yhden ottelun kaudella 2006–2007 edustaen Schalke 04:ää.


title: The Fox (What Does the Fox Say?)

text: ”The Fox (What Does the Fox Say?)” on norjalaisen Ylvis-koomikkoduon tekemä popkappale. Kappaletta ovat olleet tekemässä myös Christian Løchstøer sekä Stargate-tuotantoryhmä. Ylvis julkaisi kappaleen musiikkivideon YouTubessa syyskuussa 2013 mainostaakseen "I kveld med YLVIS" -televisio-ohjelman uutta tuotantokautta. Videota katsottiin muutaman ensimmäisen päivän aikana kaksi miljoonaa kertaa ja reilussa viikossa katselukertoja kertyi 20 miljoonaa kappaletta. Vuoden 2016 syyskuussa videota oli katsottu jo yli 620 miljoonaa kertaa.


title: The Fox (What Does the Fox Say?)

text: Single debytoi Yhdysvaltain Billboard Hot 100 -listan sijalla 29. Parhaimmillaan se on sijoittunut listalla sijalle kuusi. Suomen virallisella listalla kappale on ollut parhaimmillaan sijalla kaksi.


title: Soukainen (Laitila)

text: Soukainen on kylä Laitilassa, noin viisi kilometriä Laitilan keskustaajamasta pohjoiseen. Kylän tunnetuin nähtävyys on Soukaisten Pyhän Perttelin kirkko. Soukaisten koulussa on luokat 1–6 sekä esikoulu. Soukaisten keskustassa toimi aiemmin myös kyläkauppa, sekä samassa rakennuksessa myös pubi ja grilli. Alueen asuntokanta koostuu pari- ja omakotitaloista. Kylässä toimii vuonna 2008 rekisteröity Soukaisten kyläyhdistys. Soukaisista on hyvät liikenneyhteydet muualle: Keskustasta Pyhärannan Ihodeen vievä yhdystie 2051 menee kylän halki, myös pohjoiseen (Vaimaroon ja edelleen Kodisjoelle) ja koilliseen (Valkoon ja Padolle) menee tiet.


title: Soukainen (Laitila)

text: Tunnettuja soukaislaisia ovat muun muassa Salatuista elämistä tunnettu näyttelijä Maria Nieminen, sekä Elon laskuopista tunnettu Efraim Elo.


title: Robert Pettersson

text: Robert Pettersson (s. 26. lokakuuta 1970 Loviisa) on suomalainen stand up -koomikko. Vuonna 2009 Pettersson valittiin vuoden stand up -tulokkaaksi ja vuonna 2013 hän voitti stand up -koomikoille tarkoitetun Naurun tasapaino -tosi-tv-kilpailun. Pettersson osallistui voittajakollegoidensa, Iikka Kiven ja Matti Patrosen kanssa yhteiselle Voittajat-kiertueelle vuonna 2017.


title: Robert Pettersson

text: Opiskeluaikoinaan, 90-luvun alkupuolella, Robert Pettersson soitti rumpuja Fuzz Face -yhtyeessä. 2000-luvulle tultaessa hän toimi äänilevytuottajana, säveltäjänä, sanoittajana ja sovittajana muun muassa virtuaaliyhtyeissä PETTERSSON ja Lost Battle. Tästä elämänvaiheesta kertoo Petterssonista vuonna 2001 tehty dokumenttielokuva Kotipesä. Vuonna 2016 Pettersson liittyi The Drop Targets -yhtyeeseen.


title: Robert Pettersson

text: Koulutukseltaan Robert Pettersson on teollinen muotoilija. Lisäksi hän on suorittanut kielenkääntäjäopintoja Helsingin yliopistossa.


title: Ríkisútvarpið

text: Ríkisútvarpið (RÚV)(suomeksi: Islannin yleisradioyhtiö) on Islannin hallituksen alaisuudeessa toimiva valtakunnallinen julkisen palvelun yleisradiotoimintaa harjoittava viestintäyhtiö. RÚV aloitti ensimmäiset radiolähetykset vuonna 1930 ja ensimmäiset televisiolähetykset vuonna 1966. Yhtiöön kuuluu yksi televisiokanava RÚV ja kaksi radiokanavaa Rás 1 ja Rás 2. RÚV:ia rahoitetaan mm. televisiomaksuilla ja mainostuloilla.


title: 2S3 Akatsija

text: 2S3 Akatsija (ven. Акация, suom. "Akaasia") on Neuvostoliitossa valmistettu panssarihaupitsi. Haupitsin kaliiperi on 152 mm, jonka lisäksi niin kutsuttuna tukiaseena toimii 7,62 mm ilmatorjuntakonekivääri. Vuonna 1968 valmistukseen tullut ja 1971 käyttöön otettu asetyyppi oli suosittu Neuvostoliiton ja sittemmin Venäjän liittolaismaissa. 2S3 Akatsija on ottanut osaa useisiin asellisiin selkkauksiin, aina Afganistanin sodasta alkaen vuonna 1979.


title: 2S3 Akatsija

text: Tämän asetyypin ammuntatilanteisiin liittyviin erikoisuuksiin kuuluu se, että tornin takana, eli ulkopuolella vaunusta on tavallisesti kaksi miestä huolehtimassa ammusten jakelusta ampumisen kestäessä.


title: 2S3 Akatsija

text: Yhdysvaltain asevoimat kutsuvat nimellä "M1973" tätä taktisia ydinkranaatteja ampumaan kykenevää telahaupitsia, jossa on NBC-omasuojajärjestelmä. Miehistön vahvuus on 6 henkeä. V-12 dieselmoottori on 520 hv tehoinen (388 kW). Enimmäinen maantienopeus on 55 km/h. Suurin kahlaussyvyys on 1,50 m. Vaunun omamassa on 24 945 kg ja toimintamatka 300 km.


title: Assaminpensasviiriäinen

text: Assaminpensasviiriäinen ("Perdicula manipurensis") on Etelä-Aasiassa tavattava uhanalainen kanalintulaji.


title: Assaminpensasviiriäinen

text: Kooltaan assaminpensasviiriäinen on noin 20 cm pitkä. Selästään laji on tumman harmaa mustin kuvioinnein ja vatsastaan kellertävä mustin merkein. Assaminpensasviiriäiset naama on punainen ja naamassa on heikko kellertävä juova.


title: Assaminpensasviiriäinen

text: Assaminpensasviiriäistä tavataan Intiasta ja Bangladeshista. Lajin elinympäristöä ovat kosteat ruohomaat, erityisesti korkeita ruohoja kasvavat alueet, ja toisinaan myös suot. Lintu liikkuu tyypillisesti pieninä ryhminä. Assaminpensasviiriäisen lisääntymiskausi on tammikuusta toukokuulle.


title: Assaminpensasviiriäinen

text: Assaminpensasviiriäistä uhkaavat elinympäristön väheneminen teeplantaasien lisääntymisen ja karjankasvatuksen vuoksi. Lajista ei ollut varmistettuja havaintoja vuosien 1932–2006 välillä ja sen luultiin jo kuolleen sukupuuttoon. Laji löydettiin uudelleen heinäkuussa 2006 Assamista Intiasta. Nykyisen kannan kooksi arvioidaan noin 2 500–10 000 yksilöä.


title: Arto Antturi

text: Arto Kai Antturi (s. 10. kesäkuuta 1961 Helsinki) on suomalainen pappi, joka on vuodesta 2015 alkaen toiminut Pitäjänmäen seurakunnan kirkkoherrana.


title: Arto Antturi

text:
Hän valmistui Helsingin yliopistosta teologian maisteriksi vuonna 1989 ja toimi suurimman osan 1990-lukua tutkimusapulaisen, assistentin ja opettajan tehtävissä yliopiston eksegetiikan laitoksella. Vuoden 2000 alusta hänet valittiin Helsingissä toimivan Tuomasyhteisön toiminnanjohtajaksi, tuomaspapiksi. Tuomasyhteisöstä hän siirtyi vuonna 2003 Helsingin tuomiokirkkoon seurakuntapapiksi ja vuonna 2010 saman seurakunnan kappalaiseksi vastuualueenaan Helsingin Vanhan kirkko.
Antturi on toiminut Tuomasmessun uutisten päätoimittajana 2000–2003 sekä kolumnistina "Askel"- ja "Kristityn Vastuu" -lehdissä sekä Radio Deissä. Hän on pitänyt hartauksia Yle Radio 1:ssä. Antturi kuuluu vuodesta 1987 toimineen Exit-gospelyhtyeen perustajajäseniin ja soitti yhtyeessä bassoa 1987–1991.


title: Arto Antturi

text: Arto Antturi sai 1992 Alfred Kordelinin säätiön apurahan ja 1997 Suomen kulttuurirahaston apurahan. Hän on opiskellut myös Vanderbiltin yliopistossa Yhdysvaltain Nashvillessä ja asunut perheineen kaksi vuotta Dublinissa. Hän oli keskustapuolueen varavaltuutettu Helsingin kaupunginvaltuustossa vuonna 1997.


title: Arto Antturi

text: Vuonna 2009 Antturi järjesti Helsingin Narinkkatorilla ”Pappi ja Idiootti” -hyväntekeväisyystempauksen, jossa hän luki Dostojevskin "Idioottia" kymmenen euroa sivu kerätäkseen varoja World Vision -järjestön kautta kenialaisille köyhille perheille.


title: Arto Antturi

text: Arto Antturin isä oli helluntailaissaarnaaja Kai Antturi.


title: GeeksPhone Keon

text: GeeksPhone Keon on GeeksPhonen huhtikuussa 2013 julkaisema älypuhelin. Se on tarkoitettu tavallisten kuluttajien sijaan ohjelmistokehittäjille, jotka haluavat kehittää ja testata mobiiliohjelmistoja uudella Firefox OS -käyttöjärjestelmällä.


title: GeeksPhone Keon

text: Laitteen veroton hinta ilman toimitus- ja käsittelykuluja sekä arvonlisäveroa on 91€.


title: GeeksPhone Keon

text: Keon ja kehittyneempi Peak ovat ensimmäiset kaupallisesti saatavilla olevat mobiililaitteet, joiden käyttöjärjestelmänä on Firefox OS.


title: GeeksPhone Keon

text: GeeksPhone Keon ja Peak tulivat myyntiin ensimmäistä kertaa 23. huhtikuuta 2013 ja ensimmäinen erä myytiin loppuun muutamassa tunnissa.


title: GeeksPhone Peak

text: GeeksPhone Peak on GeeksPhonen huhtikuussa 2013 julkaisema kehittyneempi älypuhelin. Se on tarkoitettu tavallisten kuluttajien sijaan ohjelmistokehittäjille, jotka haluavat kehittää ja testata mobiiliohjelmistoja uudella Firefox OS -käyttöjärjestelmällä.


title: GeeksPhone Peak

text: Laitteen veroton hinta ilman toimitus- ja käsittelykuluja sekä arvonlisäveroa on 149€.


title: GeeksPhone Peak

text: Peak ja perusmalli Keon ovat ensimmäiset kaupallisesti saatavilla olevat mobiililaitteet, joiden käyttöjärjestelmänä on Firefox OS.


title: GeeksPhone Peak


title: GeeksPhone Peak

text: Toisin kuin perusmalli GeeksPhone Keon, Peak ei ole täysin avointa lähdekoodia, koska se sisältää ja tarvitsee tiettyä Qualcommin omisteista koodia.


title: GeeksPhone Peak

text: GeeksPhone Peak+, paranneltu versio alkuperäisestä Peakista, julkistettiin ensimmäistä kertaa 16. heinäkuuta 2013. Toisin kuin alkuperäinen Peak, Peak+ on kuluttajille suunnattu laite, jossa on kaksi kertaa enemmän keskusmuistia verrattuna alkuperäiseen Peakiin ja lisättynä kompassianturi.


title: GeeksPhone Peak

text: GeeksPhone arvioi, että Peak+-laitteiden toimitus voi alkaa marraskuussa 2013, but they've had some issues with material providers who haven't been complying with the given dates.


title: GeeksPhone Peak

text: Mozilla ei salli GeeksPhone Peak+ -laitetta kutsuttavan "Firefox OS -laitteeksi" ja vaatii, että sitä pitäisi kuvailla sanoin "Boot to Gecko -teknologiaan pohjautuva laite". On sanottu, että Mozilla ei ole vielä päättänyt mitä "Firefox OS -sertifiointi" pitää sisällään ja että se suosii operaattoreita pienyritysten, kuten GeeksPhonen, sijaan. GeeksPhone vakuuttaa, että Mozillan haluttomuudesta tukea Peak/Peak+-malien näyttöresoluutiota, Peak+:n sisälmykset tulevat olemaan täysin samat kuin alkuperäisen Peakin, vain ilman Mozillan logoja.


title: William Risto

text: William Nilssen Risto (16. syyskuuta 1882 Karunki, Ruotsi – 1962 Negaunee, Yhdysvallat) oli amerikansuomalainen toimittaja, kirjailija ja anarkosyndikalisti. Hänet tunnettiin ääriradikaalina, joka muun muassa piti sabotaasia lakkoilua tehokkaampana vaikutuskeinona. Myös valtiollisiin vaaleihin osallistuminen oli hänestä turhaa, koska poliittinen järjestelmä oli porvareiden hallussa.


title: William Risto

text: Risto toimi aluksi aktiivisesti Yhdysvaltain sosialistisessa puolueessa, mutta erotettiin puoluevirkailijan tehtävästä innokkaan anarkosyndikalistisen agitaationsa vuoksi. Michiganissa Risto oli mukana Sosialistisen puolueen ja sen alaisen Amerikan Suomalaisen Sosialistijärjestön toiminnassa. Vuonna 1913 Sosialistisen puolueen osavaltiollisten vaalien yhteydessä Risto hävitti osan äänistä. 1920-luvulla Risto toimitti Duluthissa "Totuus"-nimistä suomenkielistä työväenlehteä.


title: William Risto

text: Ruotsin Länsipohjassa syntynyt Risto muutti siirtolaiseksi Yhdysvaltoihin vuonna 1903. Hän asettui aluksi maan itärannikoille ja toimi muun muassa aktiivisesti Yhdysvaltain sosialistisessa puolueessa. Risto erotettiin puoluevirkailijan tehtävästä innokkaan anarkosyndikalistisen agitaationsa vuoksi. Tämän jälkeen hän muutti Michiganin osavaltioon pieneen Nagauneen kaivoskaupunkiin. Kaupungissa ja sitä ympäröineessä Marquetten piirikunnassa oli jo entuudestaan runsaasti suomalaisia siirtolaisia.


title: William Risto

text: Risto oli Michiganissa mukana Sosialistisen puolueen ja sen alaisuudessa olleen Amerikan Suomalaisen Sosialistijärjestön toiminnassa ja työskenteli lisäksi paikallisen työväentalon Negaunee Labor Templen johtajana. Hänet tunnettiin ääriradikaalina, joka muun muassa piti sabotaasia lakkoilua tehokkaampana vaikutuskeinona. Riston mielestä myös valtiollisiin vaaleihin osallistuminen oli turhaa, koska hänen mielestään koko poliittinen järjestelmä oli täysin porvarillisen luokan hallussa.


title: William Risto

text: Sosialistisen puolueen Marquetten osasto oli jakautunut kahteen osaan, maltilliseen parlamentaarista sosialismia ajaneeseen ryhmittymään, jota johti Frank Aaltonen, ja Riston johtamiin radikaaleihin anarkosyndikalisteihin. Vuonna 1913 Sosialistisen puolueen osavaltiollisten vaalien yhteydessä Risto hävitti osan äänistä väittäen niiden kadonneen. Aaltonen teki tapauksesta valituksen puolueen Michiganin johdolle, joka määräsi Nagauneen Finnish Socialist Federationin ja työväentalon hänen alaisuuteensa. Risto kannattajineen luopui kuitenkin talosta sekä yhdistyksen omaisuudesta ja varoista vasta oikeuden määräyksen jälkeen.


title: William Risto

text: Risto muutti välikohtauksen jälkeen Minnesotan Duluthiin, jossa hän kirjoitti syndikalistisen IWW-ammattiliiton kannattajiin lukeutuneeseen "Industrialisti"-lehteen. Sen päätoimittajana oli myöhemmin Neuvostoliittoon muutanut Leo Laukki. 1920-luvulla Risto toimitti Duluthissa "Totuus"-nimistä suomenkielistä työväenlehteä. Sitä kustantanut yhtiö julkaisi myös neljä Riston teosta. Myöhemmin hän palasi Nagauneen, jossa hän työskenteli pitkään kaupungin palveluksessa.


title: František Ladislav Rieger

text: František Ladislav Rieger (10. joulukuuta 1818 Semily, Böömi – 3. maaliskuuta 1903 Praha) oli tšekkiläinen poliitikko, joka toimi 1800-luvulla tšekkinationalistien johtajana.


title: František Ladislav Rieger

text: Rieger väitteli lakitieteen tohtoriksi vuonna 1846. Hän osallistui innokkaasti vuoden 1848 vallankumoustapahtumiin: Hän oli mukana Prahaan keskittyneessä panslavistisessa toiminnassa, johti valtuuskuntaa, joka esitti Itävallan hallitukselle tšekkien kansalliset vaatimukset, ja oli johtavana tšekkiedustajana Kremsierissä vuosina 1848–1849 kokoontuneessa perustuslakia säätävässä kansalliskokouksessa. Rieger ajoi slaavien autonomiaa Habsburgien valtakunnassa sekä perustuslaillisia uudistuksia. Vallankumouksen epäonnistumisen jälkeen hän lähti maasta ja asui joitakin vuosia Ranskassa ja Englannissa. Vuonna 1853 hän meni naimisiin historioitsija-poliitikko František Palackýn tyttären kanssa. Palattuaan kotimaahansa Rieger keskittyi aluksi kirjallisiin töihin ja julkaisi runoja. Hän julkaisi myös taloustieteellisiä tukielmia. Riegerin julkaisemana ilmestyi myös vuosina 1859–1874 ensimmäinen tšekinkielinen tietosanakirja, 11-osainen "Slovník naučný".


title: František Ladislav Rieger

text: Vuonna 1861 Rieger perusti merkittävän poliittisen päivälehden, "Národní listyn". Samana vuonna hänestä tuli myös niin sanotun tšekkiläisen puolueen johtaja Böömin maapäivillä ja hänet valittiin vastaperustetun Itävallan valtakunnanneuvoston ("reichsrat") alahuoneeseen. Rieger vastusti Anton von Schmerlingin yhtenäistämispolitiikkaa ja hänen johdollaan tšekkiedustajat ryhtyivät kesäkuussa 1863 boikotoimaan valtakunnaneuvostoa luopuen paikoistaan. Parlamentin boikotointi jatkui lähes keskeytyksettä vuoteen 1879 asti. Sinä aikana tšekkiläinen puolue jakautui kahtia ja Rieger jäi konservatiivisemman siiven johtajaksi. Nuorempia jäseniä vieroittivat eräät hänen kiistanalaiset ratkaisunsa ja poliittiset harha-askeleensa. Vuoden 1867 Moskovan panslavistikongressissa Riegerin katsottiin myötäilleen venäläisiä panslavisteja ja vuosina 1869–1870 hän teki aloitteita Ranskan suuntaan; molemmat teot ärsyttivät myös tärkeitä piirejä Itävallassa.


title: František Ladislav Rieger

text: Boikotin päätyttyä Rieger palasi vuonna 1879 valtakunnanneuvostoon ”vanhatšekkiläisten” johtajana ja ryhtyi tukemaan Taaffen hallitusta. Riegerin tavoitteena oli autonomian saaminen Böömille historiallisten oikeuksien ("staatsrecht") perusteella, mikä edellytti lojaaliutta Habsburgien monarkialle. Kun hän lisäksi myötäili kirkollisia piirejä ja maanomistaja-aatelia, alkoivat nuortšekkiläiset hyökkäillä yhä kiivaammin häntä vastaan. Rieger menetti vuoden 1889 vaaleissa paikkansa maapäivillä ja 1891 myös valtakunnanneuvostossa, minkä jälkeen hän vetäytyi politiikasta. Hänet nimitettiin kuitenkin 1896 valtakunanneuvoston ylähuoneen jäseneksi ja korotettiin pian sen jälkeen vapaaherraksi.


title: František Ladislav Rieger

text: Nostattamastaan vastustuksesta huolimatta Rieger oli aikansa vaikutusvaltaisin tšekkien kansallisten pyrkimysten puolustaja. Valtakunnanpolitiikan lisäksi hän vaikutti Prahan kaupungin kunnallispolitiikassa ja edisti Tšekin kansallisteatterin, kansallismuseon sekä erillisen tšekkiläisen yliopiston perustamista kaupunkiin. Rieger kuoli vuonna 1903 ja hänet haudattiin Vyšehradin hautausmaalle Prahaan.


title: Christian Vander (jalkapalloilija)

text: Christian Vander (s. 24. lokakuuta 1980 Willich, Saksa) on saksalainen entinen jalkapalloilija. Hän oli pelipaikaltaan maalivahti. Nykyisin Vander toimii maalivahtivalmentajana Bundesliigassa pelaavassa Werder Bremenissä.


title: Christian Vander (jalkapalloilija)

text: Vander on pelannut Saksan korkeimmalla sarjatasolla Bundesliigassa 30 ottelua edustaen Bochumia ja Werder Bremeniä.


title: Viherbekardi

text: Viherbekardi ("Pachyramphus viridis") eli aiemmalta nimeltään viherlepinkäistyranni on tityrojen heimoon kuuluva varpuslintu.


title: Viherbekardi

text: Viherbekardia tavataan Argentiinassa, Brasiliassa, Boliviassa, Ecuadorissa, Guyanassa, Perussa, Paraguayssa, Urguayssa ja Venezuelassa. Sitä on kuvattu harvinaiseksi ja laikuttaisesti esiintyväksi, mutta sen kannankehitys on vakaa. Lajin ei uskota olevan vaarassa, ja se on luokiteltu elinvoimaiseksi.


title: Liuskebekardi

text: Liuskebekardi ("Pachyramphus spodiurus") eli aiemmalta nimeltään liuskelepinkäistyranni on tityrojen heimoon kuuluva varpuslintu.


title: Liuskebekardi

text: Liuskebekarda tavataan pienellä alueella Ecuadorissa ja Perun luoteisosissa. Sen kannaksi arvioidaan 1 000–2 499 yksilöä. Laji on luokiteltu erittäin uhanalaiseksi, koska ssen levinneisyysalue on hyvin pieni, ja koska sen pieni populaatio on pienenemässä.


title: Harmaabekardi

text: Harmaabekardi ("Pachyramphus rufus") eli aiemmalta nimeltään harmaalepinkäistyranni on tityrojen heimoon kuuluva varpuslintu.


title: Harmaabekardi

text: Harmaabekardia tavataan Brasiliassa, Kolumbiassa, Ecuadorissa, Ranskan Guianassa, Guyanassa, Panamassa, Perussa, Surinamessa ja Venezuelassa. Sitä on kuvattu harvinaiseksi ja laikuttaisesti esiintyväksi, mutta sen kannankehitys on vakaa. Lajin ei uskota olevan vaarassa, ja se on luokiteltu elinvoimaiseksi.


title: Sellofaani

text: Sellofaani on läpinäkyvä ja taipuisa selluloosapohjainen kalvo. Sellofaani on kosteutta kestävää, eikä läpäise helposti öljyä, rasvaa tai bakteereja. Sellofaania käytetään sekä ruokatuotteiden, kukkien että lahjatavaroiden käärepaperina. Itse sellofaani on täysin biohajoavaa, vaikkakin sen valmistukseen tarvittavassa viskoosiprosessissa käytetään muun muassa hiilidisulfidia.


title: Sellofaani

text: Useissa maissa sellofaanin kauppanimi ja rekisteröity tavaramerkki kuuluu nykyään brittiläiselle yritykselle "Innovia Films".


title: Sellofaani

text: Sellofaani valmistetaan puu- tai puuvillapohjaisesta viskoosiliuoksesta saostamalla selluloosa hapon avulla ohueksi kalvoksi. Viskoosiliuos puristetaan kapeasta raosta happokylpyyn. Happo synnyttää selluloosasta kalvon, joka seuraavaksi pestään ja valkaistaan, jolloin syntyy sellofaania.


title: Sellofaani

text: Sellofaanin keksi sveitsiläinen tekstiili-insinööri Jacques E. Brandenberger. Branderbergerin tarkoituksena oli luoda kirkas ja joustava kalvo, jolla kankaasta voisi tehdä vedenpitävän. Tätä kangasta vuonna 1908 kehittäessään hän muun muassa lisäsi nestemäistä viskoosia kankaaseen, mutta kankaasta tuli näin liian jäykkää. Sen sijaan kankaan pinnoite kuoriutui pois läpinäkyvänä kalvona. Keksijä hylkäsi idean vedenpitävästä kankaasta ja keksi sen sijaan valmistamalleen kalvolle uusia käyttötarkoituksia. Vuonna 1908 hän kehitti koneen, jolla selluloosakalvoa voitiin valmistaa. Kalvon hän nimesi sellofaaniksi yhdistämällä ranskan sanat "cellulose" ja "diaphane" (läpinäkyvä).


title: Sellofaani

text: Brandenbergerille myönnettiin patentit sekä valmistuslaitteistolle että sellofaaninvalmistusprosessin oleellisille ideoille. Vuonna 1917 Brandenberger luovutti patenttinsa "La Cellophane Société Anonyme" eli "La Cellophane SA":lle, jossa oli itsekin mukana. Sellofaania myytiin esimerkiksi suklaan kääreeksi.


title: Sellofaani

text: Vuoden 1923 lopulla DuPont ja "La Cellophane SA" solmivat sopimuksen, jolla DuPont sai patentit käyttöönsä sekä yksinoikeuden sellofaanin valmistamiseen ja myymiseen Pohjois- ja Keski-Amerikassa. "La Cellophane SA" sai vastaavat oikeudet muualla maailmassa. "La Cellophane" sai myös oikeudet niihin sellofaaniin tai sen valmistukseen liittyviin patentteihin, joita DuPont saattaisi kehittää. DuPontin William Hale Charch kehitti edelleen sellofaanin kosteudenkestävyyttä, mikä patentoitiin vuonna 1927. Tämä lisäsi sellofaanin käyttömahdollisuuksia ja kysyntää ruuan pakkauksissa.


title: Sellofaani

text: Sellofaani on suosittua makeisten pakkaamisessa. Alkuun sellofaania saatettiin käyttää makeislaatikoiden kääreenä. Sittemmin siirryttiin pakkaamaan suoraan sellofaaniin. Sellofaanin ominaisuuksia pidetään erinomaisina. Se kulkee nopeasti ja tasaisesti eri ikäisissä pakkauslaitteistoissa aiheuttamatta koneiden seisomista. Useat kalvomateriaalit tuottavat nopeassa liikkeessä runsaasti staattista sähköä, joka voisi purkautua vaarallisesti tai vähintään vaikeuttaa makeisten tasaista kulkua linjastoissa. Sellofaani ei kuitenkaan sähköisty. Sellofaaniin tehty taitos pysyy hyvin ja materiaali kestää noin 200 Celsiusasteen lämpötiloja.


title: Unterhaching

text: Unterhaching on kunta Saksassa Baijeriin osavaltiossa. Se kuuluu Münchenin piirikuntaan. Vuoden 2012 lopussa kunnassa oli 22 796 asukasta.


title: Unterhaching

text: Paikallinen jalkapalloseura SpVgg Unterhaching pelasi vuosina 1999–2001 Saksan pääsarjassa Bundesliigassa. Nykyisin joukkue pelaa maan kolmanneksi korkeimmalla sarjatasolla 3. Ligassa.


title: Kivijärvi (Laitila)

text: Kivijärvi on kylä Laitilassa kantatie 43:n varrella, lähellä Euran rajaa. Asukkaita Kivijärvellä on 50. Kivijärvi sijaitsee noin 15 kilometrin päässä Laitilan keskustasta koilliseen, mutta lähimmät palvelut ovat noin 7 kilometrin päässä Hinnerjoen keskustassa. Kivijärven kyläyhdistys perustettiin vuonna 1989.


title: Kivijärvi (Laitila)

text: Historiansa aikana kylä on kuulunut kolmeen eri kuntaan. Ennen 1970 vuotta Kivijärvi kuului Hinnerjoen kuntaan. Kun Hinnerjoki liitettiin Euraan, kuului Kivijärvi vielä kahden vuoden ajan kuntaliitoksen seurauksena Euraan, mutta 1972 Kivijärven alue liitettiin Laitilaan. Liitos oli ensimmäinen Laitilaan suuntautunut osakuntaliitos Suomen itsenäisyyden aikana.


title: Guildo Horn

text: Guildo Horn (syntymänimeltään Horst Köhler, s. 15. helmikuuta 1963 Trier) on saksalainen laulaja. Hänet tunnetaan omalaatuisista esiintymisistään sekä yliampuvasta ja epäsiististä olemuksestaan.


title: Guildo Horn

text: Horn edusti Saksaa vuoden 1998 Eurovision laulukilpailussa kappaleella "Guildo hat Euch lieb!". Saksan edustajana hän eteni automaattisesti loppukilpailuun, jossa hän oli seitsemäs.


title: Pikkulaakasittiäinen

text: Pikkulaakasittiäinen ("Onthophagus nuchicornis") on eläinten lannalla elävä kovakuoriaislaji. Suomen lajiston uhanalaisarvioinnissa 2010 se on luokiteltu alueellisesti hävinneeksi (RE).


title: Pikkulaakasittiäinen

text: Pikkulaakasittiäisen pää, etuselkä ja raajat ovat mustat ja niissä on usein hieman metallista hohdetta. Ei kuitenkaan aina. Etuselän etunurkat ovat hieman ulkonevat ja ulkoreuna tasaisesti kaareva. Naaraan etuselän etuosassa on kookas kyhmy. Koiraan päälaelta kasvaa sarvi. Peitinsiipien tyven kilveke puuttuu. Peitinsiivet ovat vaalean kellanruskeat ja niissä on selvästi erottuvaa, mustaa, epäsäännöllistä pilkutusta. Kuoriainen on 6,0–9,0 mm pitkä.


title: Pikkulaakasittiäinen

text: Lajin levinneisyys ulottuu Pohjois-Afrikasta Euroopan poikki Lähi-itään, Kaukasukselle ja Keski-Aasiaan. Se on myös levinnyt Pohjois-Amerikkaan. Pohjoismaista sitä tavataan Tanskassa, Ruotsin eteläosissa sekä Norjan kaakkoisosissa. Ruotsissa se on sukunsa yleisin laji. Suomen etelä- ja kaakkoisosissa pikkulaakasittiäinen oli vielä 1900-luvun alkupuolella yleinen, joskin hajanaisesti esiintynyt. Sittemmin laji kuitenkin taantui ja ilmeisesti lopulta hävisi kokonaan, sillä siitä ei ole tehty varmoja havaintoja enää vuoden 1955 jälkeen.


title: Pikkulaakasittiäinen

text: Pikkulaakasittiäinen suosii avointa ja aurinkoista maastoa, jossa on hiekkainen maaperä. Laji elää erityisesti lehmien lannassa, mutta myös lampaan ja erilaisten villieläinten jätökset käyvät ravinnoksi. Naaras kaivaa ulostekasan alle maahan haarautuvan käytävän, jonka haarojen päihin se kerää lantapalloja toukkien ravinnoksi. Toukkien ravinnoksi se kelpuuttaa yleensä vain lehmänlannan, lampaanlantaa kuoriainen kelpuuttaa vain jos sen koostumus on kiinteiden palleroiden muotoilemiseen sopiva. Munintapaikoiksi naaras valikoi etenkin eläinten kulkureiteillä olevat lantakasat,sillä niiden kohdalla ei ole maan kaivamista haittaavaa kasvillisuutta. Pikkulaakasittiäiset talvehtivat aikuisina. Niitä tavataan heinäkuusta syyskuulle ja talvehtimisen jälkeen uudestaan huhtikuulta heinäkuuhun.


title: Pikkulaakasittiäinen

text: Suomessa laji on luokiteltu alueellisesti hävinneeksi, Ruotsissa se on silmälläpidettävä. Lajia uhkaavat etenkin laidunnuksen muutokset, sillä se ei selviydy pitkän kasvillisuuden joukossa..


title: Paahdelantiainen

text: Paahdelantiainen ("Aphodius serotinus") on pienehkö eläinten lannalla elävä kovakuoriaislaji. Suomen lajiston uhanalaisarvioinnissa 2010 se on luokiteltu erittäin uhanalaiseksi (EN).


title: Paahdelantiainen

text: Paahdelantiainen muistuttaa suuresti syyslantiaista ("Aphodius prodromus") sekä kangaslantiaista ("Aphodius fasciatus") ja lajien erottaminen vaatii yksityiskohtaista tarkastelua.


title: Paahdelantiainen

text: Paahdelantiainen on melko litteä, pituudeltaan 3,5–5,0 mm kovakuoriainen. Pää ja etuselkä ovat mustat, mutta pään etuosa ja sivut sekä etuselän etukulmat saattavat olla oranssinsävyiset. Etuselässä on melko epäsäännöllisesti selkeitä kuoppapisteitä ja sen takareunus on selvästi listamainen. Peitinsiipien tyvellä on kolmiomainen kilveke. Peitinsiivet ovat kellanruskeat, tummavarjosteiset, kokonaan karvattomat ja niissä on kahdeksan pitkittäisuurretta, joista uloin on muita lyhyempi. Peitinsiipien kärjet ovat muuta siipeä vaaleammat.


title: Paahdelantiainen

text: Laji on levinneisyydeltään itäinen, sillä läntisimmät havainnot ovat Suomi-Saksa-Italia-linjalta ja levinneisyys painottuu Kaakkois-Euroopan aroille. Idässä levinneisyysalue ulottuu Siperiaan ja Pohjois-Kiinaan. Pohjoismaissa paahdelantiaista tavataan vain Suomessa. Suomessa lajista tunnettiin pitkään vain pari vanhaa havaintoa, mutta nykyisin sillä tiedetään olevan vakiintunut, useille laitumille ulottuva esiintymä Someron alueella. Someron esiintymä on ainoa paikka Suomessa, jossa kuoriaisen tiedetään elävän.


title: Paahdelantiainen

text: Paahdelantiainen on elinpaikkansa suhteen vaativa ja kelpuuttaa vain paikallisilmastoltaan kuumimmat elinympäristöt. Suomessa kaikki tunnetut esiintymät ovatkin etelään avautuvilla rinteillä olevilla laitumilla. Laji suosii lehmien jätöksiä, mutta muualla sitä on tavattu myös kaniinien papanoilta. Ravinnokseen aikuiset kuoriaiset käyttävät lannan nestemäisempiä osia, kun toukat nauttivat sulamattomista kasvinosista. Suomessa kuoriaisia tavataan elo-syyskuussa, etelämpänä myös keväisin.


title: Paahdelantiainen

text: Suomessa laji on erittäin uhanalainen.


title: Mansfeld-Südharz

text: Mansfeld-Südharz on piirikunta Saksi-Anhaltin osavaltiossa, Saksassa. Piirikunnan pinta-ala on noin 1 448 neliökilometriä ja asukasluku 146 659 (2012). Sen pääkaupunki on Sangerhausen. Piirikunta luotiin 2007 yhdistämällä entiset Mansfelder Landin ja Sangerhausin piirikunnat.


title: Sangerhausen

text: Sangerhausen on kaupunki Saksi-Anhaltin osavaltiossa, Saksassa. Se on Mansfeld-Südharzin piirikunnan pääkaupunki. Kaupungin asukasluku on 28 627 (2012).


title: Saalekreis

text: Saalekreis on piirikunta Saksi-Anhaltin osavaltiossa, Saksassa. Piirikunnan pinta-ala on noin 1 433 neliökilometriä ja asukasluku 190 747 (2012). Sen pääkaupunki on Merseburg. Piirikunta luotiin 2007 yhdistämällä entiset Merseburg-Querfurt ja Saalkreisin piirikunnat.


title: Saalekreis

text: Saalekreisin naapuripiirikunnat ovat pohjoisesta myötäpäivään lueteltuna Kyffhäuserkreis Thüringenin osavaltiossa, Mansfeld-Südharz, Salzlandkreis ja Anhalt-Bitterfeld, Nordsachsen ja Leipzig Saksin osavaltiossa, ja Burgenlandkreis. Lisäksi Saalekreis ympäröi Hallen piiritöntä kaupunkia.


title: Rasmus Enström

text: Rasmus Enström (s. 17. marraskuuta 1989 Västerås) on ruotsalainen salibandyn pelaaja. Laitahyökkääjänä pelaava Enström edustaa Ruotsin Superliigassa pelaavaa IBF Falunia.


title: Rasmus Enström

text: Enström voitti Ruotsin maajoukkueen riveissä maailmanmestaruuden vuoden 2012 maailmanmestaruuskilpailuissa. Seuratasolla hänen edustamansa IBF Falun voitti vuoden 2013 Champions Cupin, ja Enström muodosti turnauksen vaarallisimman hyökkäysketjun yhdessä Alexander Galante Carlströmin ja Alexander Ruddin kanssa.


title: Salzlandkreis

text: Salzlandkreis on piirikunta Saksi-Anhaltin osavaltiossa, Saksassa. Piirikunnan pinta-ala on noin 1 425 neliökilometriä ja asukasluku 203 785 (2012). Sen pääkaupunki on Bernburg (Saale). Piirikunta luotiin 2007 yhdistämällä entiset Bernburgin ja Shönebeckin piirikunnat, sekä Aschersleben-Staßfurt (lukuun ottamatta Falkensteinin kaupunkia).


title: Salzlandkreis

text: Salzlandkreisin naapuripiirikunnat ovat lännestä myötäpäivään lueteltuna Harz, Börde, Magdeburg, Jerichower Land, Anhalt-Bitterfeld, Mansfeld-Südharz ja Saalekreis.


title: Alexander Galante Carlström

text: Alexander Galante Carlström (s. 30. tammikuuta 1989 Västerås) on ruotsalainen salibandyn pelaaja. Laitahyökkääjänä pelaava Carlström edustaa Ruotsin Superliigassa pelaavaa IBF Falunia.


title: Alexander Galante Carlström

text: Seuratasolla Carlströmin edustama IBF Falun voitti vuoden 2013 Champions Cupin, hänen muodostaessa turnauksen vaarallisimman hyökkäysketjun yhdessä Rasmus Enströmin sekä Alexander Ruddin kanssa.


title: Bernburg (Saale)

text: Bernburg on kaupunki Saksi-Anhaltin osavaltiossa, Saksassa. Se on Salzlandkreisin piirikunnan pääkaupunki. Kaupungin asukasluku on 34 838 (2012).


title: Alexander Rudd

text: Alexander Rudd (s. 22. kesäkuuta 1992 Sandviken) on ruotsalainen salibandyn pelaaja. Keskushyökkääjänä pelaava Rudd edustaa Ruotsin Superliigassa pelaavaa Storvreta IBK:ta.


title: Alexander Rudd

text: Seuratasolla Ruddin entinen seura IBF Falun voitti vuoden 2013 Champions Cupin, hänen muodostaessa turnauksen vaarallisimman hyökkäysketjun yhdessä oikealta laukovien laitahyökkääjien Alexander Galante Carlströmin ja Rasmus Enströmin kanssa.


title: Alexander Rudd

text: Ruddin nuoruuden salibandyidoli on suomalaishyökkääjä Mika Kohonen, lajin nelinkertainen maailmanmestari sekä viisinkertainen maailman paras pelaaja. Ruddin tavoin Kohonen pelaa keskushyökkääjän tontilla, ja heillä on myös sama pelinumero.


title: Stendal (piirikunta)

text: Stendal on piirikunta Saksi-Anhaltin osavaltiossa, Saksassa. Piirikunnan pinta-ala on noin 2 423 neliökilometriä ja asukasluku 118 268 (2012). Sen pääkaupunki on Stendal.


title: Stendal (piirikunta)

text: Stendalin naapuripiirikunnat ovat pohjoisesta myötäpäivään lueteltuna Jerichower Land, Börde ja Altmarkkreis Salzwedel, Lüchow-Dannenberg Ala-Saksin osavaltiossa, Prignitz, sekä Ostprignitz-Ruppin ja Havelland Brandenburgin osavaltiossa.


title: Johannes Indrenius

text: Johannes Indrenius (18. tammikuuta 1859 Viipuri – 16. toukokuuta 1919 Helsinki) oli suomalainen kontra-amiraali ja Suomen laivaston ensimmäinen päällikkö vuosina 1918–1919. Hänen isänsä oli jalkaväenkenraali Bernhard Indrenius.


title: ZTE Open

text: ZTE Open on ZTE:n heinäkuussa 2013 julkaisema perusälypuhelin. Se on tarkoitettu ohjelmistokehittäjille, jotka haluavat kehittää ja testata mobiiliohjelmistoja uudella Firefox OS -käyttöjärjestelmällä. Puhelinta myytiin Espanjassa myös kaupallisessa tarkoituksessa.


title: ZTE Open

text: eBay-verkkokaupassa puhelinta myytiin vuoden 2013 elokuusta lähtien 80 dollarin hintaan.


title: Jalkapallon kansalliset kilpailut

text: Jalkapallon kansallisia seurajoukkuekilpailuja pelataan ympäri maailman jokaisessa FIFA:n jäsenmaassa. Vanhin jalkapallon kansallinen mestaruuskilpailu on Englannissa vuonna 1888 aloitettu The Football League. Vuonna 1992 Valioliiga korvasi sen maan korkeimpana sarjatasona. Useimmissa FIFA:n jäsenmaissa pelataan myös kansallinen cup-kilpailu. Vanhin cup-kilpailu on Englannin FA Cup, jota on pelattu vuodesta 1872 lähtien.


title: Jalkapallon kansalliset kilpailut

text: Euroopan jalkapallosarjoista kansainvälisesti seuratuimmat ovat Englannin Valioliiga, Espanjan Primera División, Italian Serie A ja Saksan Bundesliiga. Ne ovat myös Euroopan kovatasoisimmat kansalliset jalkapallosarjat. Kovatasoisia kansallisia sarjoja pelataan myös Etelä-Amerikassa. Seurajoukkuerankingin sadan parhaan joukossa ei Euroopan ja Etelä-Amerikan ulkopuolelta juurikaan ole muiden maanosien seuroja.


title: Karel Havlíček Borovský

text: Karel Havlíček Borovský (kirjailijanimi Havel Borovský; 31. lokakuuta 1821 Borová, Böömi – 29. heinäkuuta 1856 Praha) oli tšekkiläinen kirjailija, runoilija ja kansallismielinen poliittinen kirjoittaja.


title: Karel Havlíček Borovský

text: Havlíček opiskeli Prahassa ja pääsi 1843 Šafárikin avulla erään professorin kotiopettajaksi Moskovaan, missä hän tutustui johtaviin venäläisiin slavofiileihin. Hän kuvaili myöhemmin kokemuksiaan Venäjällä teoksessa "Obrazy z Rus" (1845). Havlíček toimi 1840-luvulla aktiivisesti Tšekin kansallisessa liikkeessä ja kirjoitti runsaasti artikkeleita, joissa vaati poliittisia reformeja. Hän kirjoitti ensin "Pražské Novinyyn" ja perusti 1848 "Národní noviny" (”kansalliset uutiset”) -nimisen oman lehden, joka lakkautettiin jo seuraavana vuonna. Hän perusti sen seuraajaksi Kutná Horassa ilmestyneen "Slovan"-nimisen uuden lehden, joka lakkautettiin myös vuonna 1851 ja hänet vangittiin. Oikeus vapautti Havlíčekin, mutta joulukuussa 1851 hänet karkotettiin Brixeniin, jossa hän joutui asumaan vuoteen 1855 vartioinnin alaisena. Vapautuessaan hän oli vankeusajan jäljiltä henkisesti ja fyysisesti hyvin heikossa kunnossa, ja kuoli pian ennenaikaisesti.


title: Karel Havlíček Borovský

text: Havlíček oli taitava prosaisti ja epigrammien kirjoittaja. Hän vastusti romantiikkaa ja hänen on sanottu antaneen tšekin kielelle uudenaikaisemman luonteen. Havlíček kirjoitti vankeusaikaan kolme satiirista runokokoelmaa, jotka julkaistiin postuumisti: "Tyrolské elegie" (”Tirolilainen elegia”, 1861), "Král Lávra" (”Kuningas Lavra”, 1870) ja "Křest svatého Vladimíra" (”Pyhän Vladimirin kääntymys”, 1876).


title: Martti Ingman

text: Martti Johannes Ingman (1907–1989) oli suomalainen diplomaatti. Hän oli koulutukseltaan filosofian kandidaatti. Vuosina 1956–1963 hän toimi ensin lähettiläänä, sitten suurlähettiläänä Rio de Janeirossa, Varsovassa 1963–1967 suurlähettiläänä, samoin Budapestissä 1969–1973. Hänen isänsä oli pääministeri ja arkkipiispa Lauri Ingman.


title: M163 Vulcan

text: M163 Vulcan on yhdysvaltalainen ilmatorjuntapanssarivaunu. M163 syntyi Rock Islandin asevarikon tekemänä 60-luvun alkupuolella ja sen kehittelytyön tuloksena. Vaunutuotannon aloitti sittemmin GEC. Vaunun pääase on useissa Yhdysvalloissa valmistetun hävittäjälentokoneen tykkiase: M61 Vulcan. Se on kuusiputkinen Gatling-tyyppinen revolveritykki. Se yltää sarjatulella laukaistuna 1 180 laukaukseen minuutissa. Aseen etuna voidaan nähdä sen tulinopeuden säädettävyys.